Bicara kes Shahrir Samad bermula 26 Julai, pendakwaan kemuka 19 saksi

KUALA LUMPUR, 8 Febuari - Perbicaraan kes bekas Pengerusi Felda, Tan Sri Shahrir Ab Samad yang didakwa gagal mengisytiharkan RM1 juta yang diterima daripada Datuk Seri Najib Tun Razak kepada Lembaga Hasil Dalam Negeri (LHDN) akan bermula 26 Julai ini di Mahkamah Tinggi di sini di hadapan hakim lain. Hakim Datuk Muhammad Jamil Hussin menetapkan tarikh itu semasa pengurusan kes tersebut hari ini.Terdahulu Timbalan Pendakwa Raya Mohd ‘Afif Ali berkata kes itu dipindahkan dari Mahkamah Tinggi Jenayah lima (MTJ 5) untuk didengar di hadapan Hakim Muhammad Jamil.“Tarikh bicara sebelum ini telah ditetapkan di MTJ 5 (Hakim Datuk Ahmad Shahrir Mohd Salleh),” katanya yang turut memaklumkan akan memanggil 19 saksi pada perbicaraan kes itu.

Hakim Muhammad Jamil berkata tarikh perbicaraan yang telah ditetapkan oleh mahkamah sebelum ini terpaksa dijadualkan semula kerana beliau perlu mendengar beberapa kes lain dan menetapkan 26 hingga 28 Julai, 8 hingga 11 Ogos, 5 hingga 8 Sept dan 3 hingga 6 Okt untuk perbicaraan.Hakim Ahmad Shahrir yang dipindahkan ke Mahkamah Tinggi Sivil mulai semalam, sebelum ini menetapkan perbicaraan bermula pada 6 April.Shahrir, 72, yang diwakili peguam Syahrul Syazwan Salehin hadir pada prosiding hari ini.Shahrir didakwa melibatkan diri dalam pengubahan wang haram dengan cara tidak melaporkan pendapatan sebenar dalam borang cukai pendapatan yang bertentangan dengan Seksyen 113 (1) (a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudiannya dimasukkan ke dalam akaun bank milik tertuduh.Beliau didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014.Pertuduhan mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya jika sabit kesalahan. - BERNAMA


Sektor perindustrian UK dipelawa bina lebih banyak perkongsian di Malaysia

KUALA LUMPUR, 8 Februari -Malaysia dan United Kingdom (UK) hari ini membincangkan usaha meningkatkan integrasi dua hala bagi perkongsian ekonomi yang lebih baik dalam bidang pertumbuhan baharu ekonomi yang tersenarai dalam Aspirasi Pelaburan Kebangsaan. Dalam perbincangan itu Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali mempelawa sektor perindustian dari UK untuk membina lebih banyak perkongsian dengan institusi di Malaysia. “Ini bukan sahaja akan mengukuhkan hubungan dua hala, tetapi juga memperhebat pembangunan strategik,” kata beliau menerusi akaun Twitternya selepas mesyuarat sarapan bersama Pesuruhjaya Tinggi Britain Charles Hay dan beberapa syarikat UK.Mohamed Azmin turut bercakap tentang Perkongsian Ekonomi Komprehensif Serantau (RCEP) dan penguatkuasaannya serta peluang yang tersedia untuk syarikat UK yang beroperasi di Malaysia.Katanya peluang pelaburan yang dibuka luas kepada pelabur UK secara tidak langsung dapat meningkatkan lagi jumlah tenaga pakar berkemahiran tinggi dan peluang pekerjaan berpendapatan tinggi di negara ini.


Reka bentuk khas Harimau Malaya pada pesawat Airbus 330-300 dilancar secara rasmi

SEPANG, 8 Februari - Rakan penerbangan rasmi Persatuan Bola Sepak Malaysia (FAM), Malaysia Airlines secara rasmi melancarkan reka bentuk khas Harimau Malaya pada pesawat Airbus 330-300 syarikat penerbangan itu.Ia menandakan kerjasama erat dan visi antara dua entiti yang sering mendapat perhatian utama rakyat Malaysia.Bahagian luar pesawat diubah untuk mewakili secara visual dua ikon negara dengan mengintegrasikan jalur merah bendera Malaysia bersama lambang Harimau Malaya yang megah; melambangkan kerjasama, kekuatan dan perpaduan antara jenama.Reka bentuk tersebut dihasilkan pensyarah Kolej Seni Kreatif, Universiti Teknologi MARA dengan kerjasama FAM.Majlis simbolik pelancaran diadakan di Kompleks Kejuruteraan Malaysia Airlines di Sepang, Selangor.


Polis tumpas sindiket minuman keras tanpa cukai bernilai RM100,107.99

KLANG, 8 Februari - Polis menumpaskan sindiket minuman keras pelbagai jenama tidak bercukai membabitkan nilai rampasan berjumlah RM100,107.99 selain menahan seorang lelaki warga asing yang tidak mempunyai dokumen perjalanan sah dalam Op Kontraban, semalam.Pegawai Pemerintah Batalion 4 Pasukan Gerakan Am (PGA) Semenyih, Superintenden Rizal Mohamed berkata, dalam kejadian pada 2.30 petang supek berumur 45 tahun ditahan bersama dua lagi kenderaan di sebuah kediaman di Jalan Cengkih, Taman Chuan, Pelabuhan Klang."Hasil pemeriksaan lanjut di dalam kenderaan tersebut, pasukan polis menemui minuman keras yang dipercayai diseludup dan tidak bercukai pelbagai jenama yang telah disembunyikan."Jumlah keseluruhan minuman keras yang dirampas sebanyak 172 karton dengan anggaran nilai barang berjumlah RM28,116.00, manakala nilai cukai berjumlah RM38,191.99," katanya melalui satu kenyataan media pada Selasa, di sini.

Beliau menambah, turut dirampas dua kenderaan dan juga selefon bimbit yang melibatkan nilai keseluruhan rampasan berjumlah RM100,107.99.Tangkapan dan rampasan dibawa ke IPD Klang Selatan untuk tindakan siasatan lanjut di bawah Akta Kastam 1967 dan Akta Imigresen 1959/63."Tangkapan dan rampasan ini berjaya memutuskan satu rangkaian pengedaran minuman keras tidak bercukai di sekitar Klang, Selangor," katanya.Beliau menyeru masyarakat agar memberi kerjasama dan menyalurkan sebarang maklumat kepada PDRM berkaitan sebarang aktiviti yang menyalahi undang-undang.


Empat pelajar perempuan USIM cedera, bas terbabas di Nilai

SEREMBAN, 8 Februari- Empat pelajar perempuan Universiti Sains Islam Malaysia (USIM) cedera selepas bas persiaran yang dinaiki terbabas dan melanggar sebatang pokok dalam kemalangan di Bandar Baru Nilai, pagi tadi.Pegawai Bomba Kanan II Balai Bomba dan Penyelamat Nilai Raihan Che Mat berkata, pihaknya menerima panggilan kejadian itu pada pukul 7.40 pagi.Beliau berkata empat pelajar tersebut masing-masing mengalami kecederaan di tangan dan di bahagian tulang belakang. "Bas itu membawa 17 pelajar dan sedang dalam perjalanan ke USIM. Kami menerima laporan mengenai tumpahan minyak di atas jalan raya berhadapan McDonald’s di Bandar Baru Nilai dan bas dipercayai terbabas kemungkinan berpunca daripada tumpahan minyak itu," katanya ketika dihubungi hari ini.Katanya kesemua pelajar itu dihantar ke Hospital Tuanku Ja’afar (HTJ) dengan ambulans unit bantuan perkhidmatan kecemasan (EMRS) dan Kementerian Kesihatan. -BERNAMA


BANJIR SABAH: Jumlah penduduk terjejas naik mendadak

KOTA KINABALU, 8 Februari -Jumlah penduduk yang terjejas akibat banjir di daerah Pitas, Sabah naik mendadak pagi ini kepada 719 orang daripada 236 keluarga, berbanding 313 orang daripada 96 keluarga malam tadi.

Sekretariat Jawatankuasa Pengurusan Bencana Sabah dalam kenyataan memaklumkan empat pusat pemindahan sementara (PPS) masih dibuka.

PPS Dewan Kampung Sinukab menempatkan 510 penduduk daripada 170 keluarga.

Tiga PPS lain ialah Dewan Sekolah Kebangsaan (SK) Pekan Pitas II kekal menempatkan 81penduduk daripada 29 keluarga; Dewan SK Rukom (55 penduduk daripada 17 keluarga); dan Dewan Kampung Kusilad (73 penduduk daripada 20 keluarga).

"Sebanyak 10 kampung dulanda banjir susulan hujan lebat sejak Ahad lepas dengan dua kampung terbaharu malam tadi ialah Kampung Boribi dan Kampung Untang-Untang/Mulung Kulung.

"Lapan lagi kampung terbabit ialah Kampung Tambilidon, Kampung Kalumpang, Kampung Taka, Kampung Saab Darat, Kampung Rukom Ulu, Kampung Kusilad, Kampung Desa Seberang dan Kampung Kanibongan," menurut kenyataan itu.

Cuaca pagi ini cerah di Papar, Kota Kinabalu dan kawasan lain di pantai barat Sabah.

Bagaimanapun hujan turun di kawasan utara (Paitan, Labuk dan Sugut) dan kawasan tengah (Telupid dan Tongod).


Bot nelayan tempatan karam, 16 kru selamat, seorang masih hilang

LANGKAWI, 8 Februari- Sebuah bot nelayan tempatan karam di kedudukan 5.0 batu nautika, barat laut Pulau Payar, Langkawi sekitar pukul 10.40 pagi semalam. 16 kru selamat manakala seorang lagi masih hilang.Operasi CARILAMAT Maritim Malaysia diaktifkan pada pukul 11.15 pagi dan bot PENYELAMAT 5 serta PERKASA 1224 diatur gerak kelokasi.Pengarah Agensi Penguatkuasaan Maritim Malaysia Negeri Kedah dan Perlis, Laksamana Pertama Maritim Mohd Zawawi Abdullah berkata, 16 daripada 17 kru bot, warga Thailand termasuk tekong berjaya diselamatkan oleh dua bot nelayan tempatan di sekitar lokasi sebelum di pindahkan ke bot PENYELAMAT 5.   Mangsa yang hilang dikenalpasti sebagai Phanu Tarurak.Bot nelayan tempatan Kelas A terbabit mengalami kerosakan 'sea water inlet hose' yang tercabut menyebabkan air memasuki bilik jentera mengakibatkan bot karam. Usaha mencari seorang lagi mangsa yang disyaki tenggelam bersama bot karam diteruskan dengan mendapatkan khidmat penyelam daripada Angkatan Pertahanan Awam Malaysia (APM) dan Tentera Laut DiRaja Malaysia (TLDM).


Kerajaan Selangor runding dengan pengeluar, turunkan harga telur ayam

SHAH ALAM, 8 Februari- Kerajaan Selangor sedang berunding dengan pengeluar telur ayam di negeri ini dalam usaha menurunkan harga sumber protein itu di bawah harga pasaran dan sebagai persediaan bekalan sehingga sambutan Aidilfitri, Mei depan.Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani negeri, Izham Hashim berkata, pelbagai kaedah untuk membantu pengeluar telur ayam sedang diusahakan termasuk aspek sewaan tapak dan makanan ternakan dalam memastikan harga telur ayam dapat diturunkan.“Kita nak pastikan harga telur ayam berada pada tahap betul-betul rendah bawah harga siling yang ditetapkan kini. Di Selangor setakat ini, bekalan tidak berkurangan sangat tetapi harga agak tinggi.“Insya-Allah minggu ini harga telur ayam mengikut gred akan selesai ditetapkan sebelum dipasarkan dalam Program Intervensi Harga Makanan Ehsan bawah Perbadanan Kemajuan Pertanian Selangor (PKPS)”, katanya pada pemberita selepas Majlis Anugerah Ikon Agro Selangor 2021 malam tadi.Dalam pada itu Izham berkata, pihaknya juga mula menambah bekalan ikan dan daging lembu untuk dipasarkan di bawah harga siling di dua outlet PKPS iaitu Pasar Borong Selangor dan Wisma PKPS.Katanya, insentif itu akan diperluas ke seluruh negeri luar daripada outlet PKPS selepas ini supaya lebih ramai rakyat mendapat manfaat harga yang rendah menerusi program tersebut.Pada Sabtu lepas, 5 Februari, kerajaan Selangor melalui PKPS mula melaksanakan Program Intervensi Harga Makanan Ehsan dengan menetapkan harga siling runcit ayam standard pada RM8 sekilogram sebagai usaha menangani lonjakan harga barang makanan ketika ini. -BERNAMA


Banjir Sabah: Jumlah penduduk terjejas di Pitas meningkat

KOTA KINABALU, 8 Februari - Jumlah penduduk terjejas banjir di Pitas meningkat kepada 386 orang setakat 8 malam tadi, berbanding 313 orang pada sebelah petang.Menurut infografik Jawatankuasa Pengurusan Bencana Negeri (JPBN) Sabah, satu lagi pusat pemindahan sementara (PPS) dibuka menjadikan keseluruhan empat PPS beroperasi.PPS tersebut ialah Dewan Kampung Sinukab yang menempatkan 73 penduduk daripada 21 keluarga.Tiga PPS lain masing-masing Dewan Sekolah Kebangsaan (SK) Pekan Pitas II kekal menempatkan 108 penduduk; Dewan SK Rukom (132) dan Dewan Kampung Kusilad (73) penduduk.Semua PPS diaktifkan bagi menempatkan penduduk dari lapan kampung di Pitas yang dinaiki air susulan hujan lebat berterusan sejak Ahad.Kampung terbabit ialah Kampung Tambilidon, Kampung Kalumpang, Kampung Taka, Kampung Saab Darat, Kampung Rukom Ulu, Kampung Kusilad, Kampung Desa Seberang dan Kampung Kanibongan.


Kerja pengerukan di Terminal Feri Penumpang Kuala Perlis bermula - Ka Siong

PUTRAJAYA, 8 Februari - Kerja-kerja pengerukan di alur pelayaran dan lembangan Terminal Feri Penumpang Kuala Perlis telah dimulakan susulan kejadian feri tidak boleh belayar dan merapat ke jeti.Menteri Pengangkutan, Datuk Seri Dr Wee Ka Siong berkata pihaknya melalui Jabatan Laut Malaysia (JLM) mengambil langkah serta-merta melantik kontraktor bagi menjalankan kerja-kerja pengorekan melalui Perolehan Darurat untuk tujuan pengerukan di lembangan jeti."Kerja-kerja pengerukan mula beroperasi pada 6 Februari dan akan berakhir pada 20 Februari ini," katanya menerusi satu kenyataan pada Isnin.Baru-baru ini tular di media sosial feri Langkawi-Kuala Perlis tidak dapat belayar mengikut jadual pada 2 Februari lepas.Ia ekoran air alur pelayaran Terminal Feri Penumpang Kuala Perlis surut di bawah paras 1.6 meter.Ka Siong berkata, JLM telah melaksanakan kerja-kerja pergerukan alur pelayaran dengan panjang alur yang dikeruk adalah sejauh 5.6 kilometer pada kedalaman 2.0 meter Chart Datum (CD) di Jeti Kuala Perlis sejak Ogos 2018 hingga Mac 2019.Kerja-kerja pengerukan itu membabitkan kos berjumlah RM13.8 juta khusus bagi mengatasi masalah mendapan yang sering berlaku di terminal berkenaan.Menurut beliau, secara dasarnya projek pengerukan itu dapat merancakkan pelbagai sektor ekonomi serta meningkatkan taraf sosio-ekonomi penduduk setempat, di samping memastikan rantaian logistik ke Pulau Langkawi tidak terputus.


Pekerja binaan hilang, dipercayai terjatuh dari kapal

SRI AMAN, 8 Februari - Seorang pekerja binaan projek jambatan Lingga-Sebuyau dilaporkan hilang selepas terjatuh ke dalam Sungai Seterap di Kampung Lingga, di sini.Mangsa Thein Wai Maung, 35, dipercayai warganegara Myanmar. Pusat Gerakan Operasi Bomba Sarawak memaklumkan mangsa dikatakan terjatuh dari kapal semasa melakukan kerja-kerja pembinaan di atas kapal tersebut. Operasi mencari dan menyelamat kemudiannya digerakkan melibatkan beberapa jabatan dan agensi seperti pasukan bomba, polis dan orang awam.


PRU DUN Johor boleh diteruskan

PUTRAJAYA, 7 Februari - Pilihan Raya Umum Dewan Undangan Negeri, PRU DUN Johor boleh diteruskan kerana jangkitan varian Omicron COVID-19 terbukti hanya menyebabkan gejala ringan.

Menteri Kesihatan, Khairy Jamaluddin berkata, syor bagi SOP PRU itu telah dimuktamadkan dan telah dikemukakan kepada Majlis Keselamatan Negara dan Suruhanjaya Pilihan Raya (SPR).

SOP PRU DUN Johor itu bakal diumumkan tidak lama lagi.

"Pendirian KKM adalah, memandangkan Omicron, setakat ini tidak menunjukkan kesan teruk seperti varian Delta maka pilihan raya negeri boleh diteruskan", katanya.

SPR dijangka bermesyuarat dan mengumumkan tarikh PRU DUN Johor Rabu ini.


KKM galak majikan laksana sistem penggiliran bekerja

PUTRAJAYA, 7 Februari - Bagi mengawal penularan mendadak varian Omicron, majikan digalak meneruskan dasar bekerja dari rumah bagi pekerja mereka atau melaksanakan sistem penggiliran bekerja.

Majikan juga, disaran membantu pekerja yang bergejala membuat ujian swab dengan menyediakan kit ujian dan pelitup muka berkualiti tinggi.

"Kita juga rayu majikan dapatkan insentif untuk mengubah suai sistem pengudaraan di tempat kerja yang disediakan oleh kementerian kewangan", katanya.

Selain itu, Kementerian Kesihatan juga menyarankan supaya orang ramai mengaktifkan “MySejahtera Trace” di aplikasi MySejahtera bagi tujuan pengesanan kontak rapat.

Khairy turut memberi peringatan kepada pemilik premis, untuk meningkatkan kawalan kemasukan pelanggan dengan menyemak status risiko dan vaksinasi dalam aplikasi MySejahtera pelanggan.


Banjir Pitas, tiga PPS masih aktif

KOTA KINABALU, 7 Februari- Jumlah penduduk terjejas banjir di Pitas tidak banyak berubah dengan 313 orang daripada 96 buah keluarga ditempatkan di tiga Pusat Pemindahan Sementara (PPS) petang ini berbanding 311 orang daripada 97 keluarga pagi tadi.Sekretariat Jawatankuasa Pengurusan Bencana Sabah dalam kenyataan memaklumkan tiga PPS terlibat adalah Dewan Sekolah Kebangsaan (SK) Pekan Pitas II menempatkan 108 orang daripada 41 keluarga, Dewan SK Rukom membabitkan 132 orang daripada 35 keluarga dan Dewan Kampung Kusilad menempatkan 73 orang daripada 20 keluarga.Semua PPS itu dibuka sejak petang semalam berikutan paras air semakin meningkat di enam kampung iaitu Kampung Tambilidon, Kampung Kalumpang, Kampung Taka, Kampung Saab Darat, Kampung Rukom Ulu dan Kampung Kusilad.Cuaca di Papar, Kota Kinabalu dan kawasan lain di pantai timur Sabah pada petang mendung manakala hujan renyai di kawasan utara Sabah antaranya Paitan dan kawasan tengah Telupid.


Utamakan kepentingan rakyat, Tan Sri Muhyiddin tetap sokong kerajaan

KUALA LUMPUR, 7 Februari- Presiden Parti Pribumi Bersatu Malaysia (BERSATU), Tan Sri Muhyiddin Yassin tidak akan menarik sokongan kepada kerajaan demi kepentingan rakyat.Tegas beliau, tindakan itu adalah tidak wajar memandangkan situasi semasa negara masih lagi berada dalam keadaan sukar."Soal tarik sokongan adakah wajar dalam keadaan sebegini hanya untuk kepentingan saya atau parti saya atau parti tertentu saya fikir nanti rakyat akan fikir apa sikap ahli politik pada masa kini, fikir soal kuasa sahaja," kata Muhyiddin.Beliau berkata demikian dalam Majlis Penyerahan Geran Penyelidikan Program Pembangunan Dasar Masa (MPDP) di Kuala Lumpur.Dalam pada itu, beliau turut berharap Suruhanjaya Pilihan Raya (SPR) memberi kelonggaran kepada calon-calon Pilihan Raya DUN Johor untuk melaksanakan kempen secara bersemuka.Ia bagi memudahkan calon-calon khususnya calon baharu untuk memperkenalkan diri kepada penduduk setempat.


89 kluster baharu COVID-19, jumlah kluster pendidikan catat penurunan

PUTRAJAYA, 7 Februari - Jumlah kluster pendidikan pada minggu epidemologi ke-5 (Epid 5) menunjukkan penurunan sebanyak 35.8% berbanding 81 kluster pada minggu Epid 4.

Menurut Menteri Kesihatan Khairy Jamaluddin, 89 kluster baharu COVID-19 direkodkan pada minggu epidemologi kelima (Epid 5) dengan 353 kluster aktif.

Jelasnya dalam sidang media perkembangan COVID-19, daripada 89 kluster baharu itu 52 adalah kluster pendidikan, 20 kluster tempat kerja, kluster komuniti (tujuh), kluster dalam kalangan kumpulan berisiko tinggi (enam), kluster pusat tahanan (tiga) dan satu kluster keagamaan.

Khairy turut memaklumkan, kluster yang mencatat peningkatan adalah kluster tempat kerja, kluster komuniti, kluster kumpulan berisiko, Kluster Pusat Tahanan dan Kluster aktiviti keagamaan.

"Kluster tempat kerja, peningkatan 5.3%; kluster komuniti peningkatan 75%; kluster kumpulan berisiko peningkatan 200%; kluster pusat tahanan tiga kluster dilaporkan pada minggu Epid 5 berbanding tiada kluster pada minggu Epid 4; kluster aktiviti keagamaan satu kluster dilaporkan pada minggu Epid 5 berbanding tiada kluster pada minggu Epid 4", katanya.


KKM aktifkan semula RRTF

PUTRAJAYA, 7 Februari- Kementerian Kesihatan Malaysia (KKM) mengaktifkan semula National COVID-19 Rapid Response Task Force (RRTF) bagi memastikan tahap kesiapsiagaan tinggi dalam menghadapi gelombang Omicron.Menteri Kesihatan, Khairy Jamaluddin Abu Bakar berkata, pihaknya tidak menolak kemungkinan berlaku peningkatan namun masih lagi boleh dikawal jika dibandingkan dengan virus Delta yang lalu.Jelasnya, jawatankuasa khas RRTF akan melaksanakan tindakan awalan pantas dalam mengawal penularan di sesebuah negeri atau kawasan."Antara tindakan awalan pantas berkenaan adalah menambah dan mengubah suai katil bukan COVID-19, membina hospital medan dan penyumberluaran pesakit ke hospital swasta," kata Khairy.RRTF akan dipengerusikan secara bersama oleh Timbalan Ketua Pengarah Kesihatan (Kesihatan Awam) dan Timbalan Ketua Pengarah Kesihatan (Perubatan), yang akan membuat pelaporan terus kepada Menteri Kesihatan.


Warga emas, segera dapatkan dos penggalak- Khairy Jamaluddin

PUTRAJAYA, 7 Februari- Terdapat kira-kira 32% atau satu juta warga emas yang masih belum mengambil dos penggalak COVID-19 di negara ini.Menteri Kesihatan, Khairy Jamaluddin berkata, risiko jangkitan teruk juga adalah lebih tinggi dalam kalangan warga emas dan daripada 32,034 kematian sehingga 6 Feb 2022, sebanyak 18,362 atau 57.32% melibatkan warga emas.Sehubungan itu, katanya KKM meminta supaya individu yang berumur 60 tahun dan ke atas segera mendapatkan dos penggalak dan boleh datang secara secara walk-in di mana-mana Pusat Pemberian Vaksin (PPV) berhampiran."KKM ingin memaklumkan sekali lagi, semua penduduk berusia 60 tahun dan ke atas atau penerima dos lengkap vaksin Sinovac berusia 18 tahun dan ke atas perlu mengambil suntikan dos penggalak bagi mengekalkan status vaksinasi lengkap sebelum 1 Mac 2022.""Dos penggalak memberi perlindungan daripada jangkitan COVID19 terutama sekali komplikasi teruk. Data harian menunjukkan individu yang belum divaksin adalah 9 kali lebih berkemungkinan untuk dijangkiti dan 62 kali lebih berkemungkinan kematian akibat COVID-19 berbanding individu yang telah lengkap vaksin atau telah mengambil dos penggalak," kata Khairy dalam sidang media perkembangan COVID-19 di sini.Tambah Khairy, sehingga 6 Februari lalu, seramai 25,720,902 atau 78.8% penduduk Malaysia berumur 12 tahun dan ke atas telah menerima dos lengkap vaksin COVID-19, sementara 33,599 atau 1% kanak-kanak berumur 5 hingga bawah 12 tahun telah menerima dos pertama vaksin manakala 12,361,663 atau 52.8% penduduk Malaysia berumur 18 tahun dan ke atas telah menerima dos penggalak vaksin COVID-19. KKM amat mengalakkan penduduk Malaysia untuk mendapatkan dos penggalak dengan seberapa segera bagi melindungi diri, keluarga dan negara terutama dengan peningkatan kes yang mendadak berkaitan dengan varian Omicron.


Kedah Rubber City semarakkan trend pelaburan di negeri Jelapang Padi

PADANG TERAP, 7 Februari- Trend pelaburan positif yang ditunjukkan Kedah kini akan disemarakkan lagi dengan pembangunan Kedah Rubber City (KRC) yang merupakan sebahagian daripada Teras 1 di bawah Pelan pembangunan Kedah 2035 iaitu Kemakmuran Ekonomi. Menteri Besar Kedah, Datuk Seri Muhammad Sanusi Md Nor berkata di bawah teras tersebut Kedah akan dipertingkatkan melalui ekosistem perniagaan dan industry yang komprehensif dengan pelaksanaan projek-projek berimpak tinggi, penarikan pelaburan dalam industri berteknologi tinggi serta pemodenan sektor pertanian negeri. Katanya Pembangunan KRC Padang Terap juga adalah bertepatan dengan indentiti dengan daerah itu yang berteraskan getah. Teras 1 Kemakmuran eskonomi tersebut turut merangkumi pembangunan Sidam Logistics, Aerospace and Manufacturing Hub (SLAM) di Kedah Aerotropolis. Antara komponennya ialah Lapangan Terbang Antarabangsa Kulim (KXP), Bukit Kayu Hitam Special Border Economic Zone (SBEZ) dan Pembesaran Zon Industri Kulim Hi-Tech Park (KHTP). Beliau berucap pada Majlis Perasmian Projek Strategik NCER-Kedah Rubber City. Projek KRC merupakan salah satu projek strategik nasional yang berimpak tinggi di Wilayah Ekonomi Koridor Utara (NCER) . Ia adalah sebahagian rangka kerja Pelan Pembangunan Kedah 2035 (Kedah2035). Ia bermatlamat merapatkan jurang pembangunan antara bandar-luar bandar . Bagi tempoh Januari hingga September 2021, Kedah berjaya menarik pelaburan berjumlah RM57.1 billion atau 32% daripada nilai pelaburan masuk ke negara ini bagi tempoh sama.


PRU DUN Johor: Jangan terpedaya sebaran tegah warga emas keluar mengundi

PUTRAJAYA, 7 Februari - Orang ramai diingatkan berwaspada dan tidak terpedaya dengan penyebaran berita palsu yang meminta warga emas tidak keluar mengundi pada Pilihan Raya Umum, PRU DUN Johor akan datang.

Suruhanjaya Komunikasi dan Multimedia Malaysia, (MCMC) dalam kenyataan menyebut, telah mengesan penularan mesej di media sosial berkaitan perkara itu.

Peringatan ini penting bagi mengelakkan kekeliruan dan suasana panik dalam kalangan masyarakat.

Justeru, orang ramai dinasihat untuk mendapatkan maklumat terkini dan menentusahkan maklumat diterima daripada sumber rasmi terutamanya melalui Kementerian Kesihatan (KKM) atau melalui portal Sebenarnya.my.

Semalam, KKM menafikan telah mengeluarkan saranan hebahan kepada warga emas berusia lebih 60 tahun supaya tidak keluar mengundi pada PRU DUN Johor akan datang, seperti ditularkan di media sosial baru-baru ini.

Orang ramai diminta tidak menyebarkan maklumat palsu terbabit.


84 saman dikeluarkan Polis Johor dalam Op Selamat, 35 kesalahan langgar lampu merah

JOHOR BAHRU, 7 Februari- 84 saman dikeluarkan keatas pemandu kerana melanggar peraturan jalan raya, menerusi Op Selamat yang dijalankan di Johor Bahru Utara, pukul 11 malam semalam hingga tiga pagi tadi.  Turut ditahan, dua lelaki dan seorang wanita, berumur 20 hingga 40 tahun, kerana memandu di bawah pengaruh alkohol. Ketua Polis Daerah Johor Bahru Utara, Asisten Komisioner Rupiah Abd Wahid memaklumkan, daripada jumlah tersebut, 30 saman melibatkan kesalahan melanggar lampu isyarat merah.  Manakala 22 saman atas kesalahan nombor pendaftaran kenderaan, 15 saman ubah suai ekzos, sembilan saman tiada lesen memandu, serta tiga saman tidak memakai topi keledar.  Sebanyak 169 kenderaan diperiksa dalam operasi terbabit.  Tindakan dan siasatan dijalankan mengikut Seksyen 45 (A) Akta Pengangkutan Jalan 1987 (Pindaan 2020).


KRC bakal tarik pelaburan RM10 bilion menjelang 2025

PADANG TERAP, 7 Februari- Kedah Rubber City (KRC) bakal menarik pelaburan berpotensi bernilai RM10 bilion dan mewujudkan 15,000 ribu peluang pekerjaan menjelang tahun 2025 .Perdana Menteri, Datuk Seri Ismail Sabri Yaakob berkata, walaupun baru dilancarkan, KRC sehingga kini berjaya menarik pelaburan komited sebanyak RM4 bilion yang bakal menjana hampir 7,000 peluang pekerjaan kepada Keluarga Malaysia.Jelas beliau, pelancaran projek strategik nasional di Wilayah Ekonomi Koridor Utara (NCER) itu dibuat tepat pada masanya, ketika negara sedang menjalani proses pemulihan dan pertumbuhan ekonomi, impak pandemik COVID-19."Di bawah Rancangan Malaysia Ke-12 (RMKe-12), Kedah telah dikenal pasti sebagai salah satu daripada enam negeri yang akan diberi keutamaan dalam perancangan pembangunan negara. KRC merupakan salah satu daripada projek transformasi yang dilaksana Pihak Berkuasa Pelaksanaan Koridor Utara (NCIA) dengan kerjasama kerajaan negeri untuk mentransformasi Kedah sebagai negeri yang maju, sekaligus merapatkan jurang pembangunan antara wilayah," katanya ketika berucap pada majlis perasmian Projek Strategik NCER-Kedah Rubber City di sini.Tambah beliau, pembangunan keseluruhan KRC meliputi kawasan seluas 1,244 ekar iaitu 496 ekar untuk fasa satu dan 748 ekar untuk fasa dua."Kerajaan persekutuan dengan sokongan Unit Perancang Ekonomi (EPU) dan Jabatan Perdana Menteri telah meluluskan peruntukan sebanyak RM417.5 juta untuk fasa satu projek KRC.Berdasarkan kemajuan yang memberangsangkan di bawah fasa satu, fasa dua projek KRC akan dilaksanakan pada tahun 2023," katanya lagi.Pada majlis tersebut, Ismail Sabri turut menyaksikan 10 pertukaran dokumen membabitkan kerjasama pelbagai pihak dalam projek KRC.


Penternak ayam penelur gesa kerajaan segerakan subsidi dedak

MASJID TANAH, 7 Februari- Peladang dan penternak ayam penelur memohon kerajaan untuk menyegerakan pemberian subsidi bagi pembelian dedak.  Ia susulan kos ternakan semakin tinggi, menjadikan harga telur ayam semakin rendah menyukarkan mereka untuk meneruskan pengeluaran.  Menurut Timbalan Pengerusi Gabungan Persatuan Peladang Ternakan Malaysia (FLFAM), Lee Yoon Yeau, jika perkara ini tidak diselesaikan dengan segera, seluruh rantaian pengeluaran telur ayam mungkin akan berhadapan masalah kekurangan telur ayam di pasaran khususnya menjelang Ramadan atau Hari Raya Aidilfitri nanti.  "Kita tidak minta banyak subsidi, kita hanya minta boleh bagi nak cover kita punya kos dedak itu sahaja....kita punya kos untuk ternak ayam dedak pun naik bekalan elektrik pun naik gaji semua minta naik kerana kita punya kos hidup semua naik saya berharap kerajaan boleh subsidi untuk kita sampai bulan Jun" kata Lee Yoon Yeau. Jelasnya ia tidak termasuk kerugian dihadapi mereka apabila ada ayam yang sakit atau mati serta telur ayam yang rosak.  Malah menurut beliau, terdapat kemungkinan pengeluar telur ayam terpaksa mengurangkan kos bagi mengurangkan beban kerugian yang ditanggung.  Dalam pada itu, beliau juga berpendapat sudah masanya kerajaan mula mengurangkan kebergantungan ke atas import dedak dengan menghasilkan dedak sendiri.  Yeau berkata demikian ketika ditemui pemberita di Masjid Tanah.  Ketika ini harga sebiji telur ayam yang dijual kepada pemborong dan peruncit adalah antara 35 sen hingga 39 sen bagi telur gred C, B dan A.


Polis keluarkan 48 saman kesalahan meletakkan kenderaan di Jalan Temiang-Pantai

SEREMBAN, 7 Februari- Sebanyak 48 saman telah dikeluarkan polis kepada pengguna jalan raya yang memberhentikan kenderaan di Jalan Temiang-Pantai di sini untuk tujuan bergambar.Ketua Polis Negeri Sembilan, Datuk Mohamad Mat Yusop berkata, daripada saman yang dikeluarkan itu, kesalahan tertinggi direkodkan adalah meletakkan kenderaan di bahu jalan atau lorong kecemasan untuk tujuan bergambar dan berkumpul.“Jika mahu ambil gambar tidak jadi masalah, tetapi jangan sampai meletak kenderaan di bahu jalan dan lorong kecemasan sehingga laluan trafik terganggu dan mengundang risiko tinggi berlakunya kemalangan.“Bagaimanapun, setakat ini, tiada kes kemalangan direkodkan berlaku di kawasan tersebut,” katanya dalam sidang media di sini.Mohamad berkata, Jabatan Siasatan dan Penguatkuasaan Trafik (JSPT) Negeri Sembilan bersama agensi lain akan meneruskan pemantauan dari masa ke semasa bagi memastikan keselamatan pengguna lalu lintas.Dalam pada itu, beliau berkata, aktiviti berbasikal dan jogging dibenarkan di laluan berkenaan selagi tidak mengganggu keselamatan lalu lintas serta tidak membahayakan diri sendiri dan orang lain. Sebelum ini, media malaporkan Pengarah JPJ Negeri Sembilan, Hanif Yusabra Yusuf berkata, tindakan pemandu yang berhenti di lorong kecemasan tanpa alasan yang munasabah adalah satu kesalahan.“Mereka yang melakukan kesalahan ini boleh diambil tindakan mengikut Kaedah 53(1) Kaedah-Kaedah Lalulintas Jalan 1959 iaitu tiada kenderaan boleh diletak di mana-mana lorong berkenaan kecuali kes kecemasan.“Bagi kesalahan itu, denda boleh dikenakan kepada pemandu tidak melebihi RM2,000 atau penjara tidak lebih enam bulan mengikut Seksyen 119(2) Akta Pengangkutan Jalan 1987,” katanya.


Agong berkenan saksi persembahan demonstrasi antikeganasan PDRM

KUALA LUMPUR, 7 Februari- Yang Dipertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat menyaksikan persembahan demonstrasi antikeganasan Polis Diraja Malaysia (PDRM) di Dataran Kawad, Pusat Latihan Polis (PULAPOL) Kuala Lumpur, di sini.Demonstrasi dijayakan oleh 220 anggota daripada pelbagai unit PDRM.Baginda dipersembahkan dengan tarian perang oleh Batalion 3, Pasukan Gerakan Am (PGA), aksi tembakan oleh penembak hendap Unit Tindakan Khas (UTK) serta demonstrasi menyelamat mangsa penculikan oleh Unit Anjing Pengesan (K9).Acara kemudian diteruskan dengan pameran aset keselamatan milik PDRM.Turut hadir Timbalan Menteri Dalam Negeri II, Datuk Jonathan Yasin dan Ketua Polis Negara, Tan Sri Acryl Sani Abdullah Sani.


Lonjakan kes COVID-19: tiada penutupan sektor ekonomi- Azmin

MUAR, 7 Februari- Kerajaan memberi jaminan tidak akan melaksanakan sekatan atau menutup beberapa sektor terutama sektor ekonomi biarpun negara berdepan peningkatan kes COVID-19 dan varian baharu Omicron.  Menteri Perdagangan Antarabangsa dan Industri (MITI), Datuk Seri Mohamed Azmin Ali berkata,jaminan itu juga diberikan kepada pemain Industri Kecil dan Sederhana (IKS) selepas melihat kepada impak penutupan sebelum ini.Katanya, kerajaan turut mengambil kira kesan negatif terhadap ekonomi dan kadar pengangguran yang berlaku disebabkan pelaksanaan Perintah Kawalan Pergerakan (PKP) pada tahun 2020.“Ya, kerajaan umum tak akan PKP kerana kesan kepada ekonomi dan pengangguran negara pada awal 2020 meningkat kepada 5.3 peratus sehingga 826,000 rakyat Malaysia hilang pekerjaan.“Kita tak boleh lagi melakukan sekatan pergerakan penuh kerana apa yang kita buat (kini) berdasarkan data dan sains untuk langkah-langkah kawalan. Kita lebih bersasar sekiranya ada kenaikan (kes).“MITI akan turut memastikan kumpulan peniaga juga tidak akan berdepan impak ekonomi sehingga memaksa beberapa sektor perniagan terpaksa gulung tikar,” katanya selepas melawat kilang elektronik dan mengadakan sesi bersama keluarga mangsa COVID_19 di kawasan perindustrian Tanjung Agas, di sini.Tambah Azmin, , program vaksinasi termasuk Program Imunisasi Industri Covid-19 Kerjasama Awam-Swasta (Pikas) membabitkan hampir dua juta pekerja sektor pembuatan merupakan antara inisiatif yang dilakukan MITI dalam memastikan sektor ekonomi tidak lagi terjejas.Katanya, kerajaan juga telah meminda Akta 446 untuk memastikan tempat tinggal pekerja bersifat kondusif sebagai langkah proaktif untuk menangani masalah COVID-19 dengan cara lebih berkesan."Kita juga telah memperkenalkan mekanisme baharu yang dipanggil inisiatif Safe@Work berupaya mengelakkan gangguan operasi syarikat dan mengurangkan impak terhadap produktiviti apabila terdapat kes positif Covid-19 di premis perniagaan," katanya.


Institusi tahfiz disaran tawar TVET kepada pelajar

JOHOR BAHRU, 7 Februari- Institusi tahfiz di Johor disaran menawarkan Pendidikan Teknikal dan Latihan Vokasional (TVET) bagi melengkapkan pelajar dengan ilmu serta kemahiran tambahan. Menteri Besar, Datuk Hasni Mohammad berkata, program berkenaan boleh membantu pelajar mendapatkan pekerjaan selepas tamat pengajian.Tambah beliau, kerajaan negeri komited merencana pelan pendidikan bersepadu untuk pelajar dalam bidang akademik dan keagamaan, terutama bagi pelajar-pelajar sekolah tahfiz. "Membuka sekolah tahfiz dan pusat pengajian agama satu amanah yang sangat besar dalam menghasilkan pelajar bukan sahaja mempunyai kualiti hafazan Al-Quran yang baik, malah cemerlang dalam aspek yang lain seperti akademik dan kokurikulum," katanya ketika berucap pada Majlis Pelancaran Johor Tahfiz Quality Assurance di sini. Pelbagai langkah diambil untuk memastikan pelajar mendapat pendidikan sempurna, terkini dan sentiasa ke hadapan, sesuai dengan agama Islam yang bersifat anjal serta sejagat. Beliau menyeru semua sekolah tahfiz di negeri itu mendaftar dengan Jabatan Agama Islam Johor, supaya perkembangan sekolah diurus dengan baik, seterusnya membolehkan pelbagai bantuan disalur.


Banjir Sabah: Tiga PPS dibuka di Pitas, tempatkan 311 mangsa pagi ini

KOTA KINABALU, 7 Februari- Tiga pusat pemindahan sementara (PPS) dibuka di Pitas bagi menempatkan seramai 311 mangsa daripada 97 keluarga di enam kampung yang terjejas akibat banjir susulan hujan berterusan sejak semalam.Menurut kenyataan Sekretariat Jawatankuasa Pengurusan Bencana Sabah, tiga PPS itu ialah Dewan Sekolah Kebangsaan (SK) Pekan Pitas II yang menempatkan 108 mangsa daripada 41 keluarga, Dewan SK Rukom (135 mangsa daripada 36 keluarga) dan Dewan Kampung Kusilad (68 mangsa daripada 20 keluarga), setakat pukul 8:00 pagi tadi.Semua PPS itu dibuka sejak petang semalam, berikutan paras air yang semakin meningkat di kampung terbabit iaitu Kampung Tambilidon, Kampung Kalumpang, Kampung Taka, Kampung Saab Darat, Kampung Rukom Ulu dan Kampung Kusilad. -BERNAMA


PRN Johor: Pengundi perlu lihat rekod pencapaian PN - Mohamed Azmin

TANGKAK, 7 Februari- Rakyat Johor khususnya mereka yang akan mengundi pada Pilihan Raya Negeri (PRN) Johor akan datang perlu melihat rekod pencapaian pentadbiran kerajaan Perikatan Nasional (PN) sewaktu negara berdepan dengan pandemik COVID-19. Ahli Majlis Pimpinan Tertinggi (MPT) Bersatu, Datuk Seri Mohamed Azmin Ali berkata, antara kejayaan luar biasa PN adalah mendapat pengiktirafan dunia sebagai sebuah kerajaan terbaik dalam menjalankan usaha pemulihan COVID-19."Lihatlah rekod PN walaupun dalam tempoh begitu singkat, negara hadapi krisis kesihatan, krisis ekonomi namun kepimpinan Tan Sri Muhyiddin Yassin dan PN berjaya membawa negara keluar daripada krisis ini, malah diiktiraf masyarakat dunia yang mana Indeks Pemulihan COVID-19 Nikkei meletakkan Malaysia di tangga ke-13 berbanding 115 pada tahun sebelumnya. "Ini adalah rekod yang tidak boleh dipadamkan. Data tidak menipu. Ini kebaikan untuk industri di Johor. Kenapa kita tidak boleh terima? Kalau tidak suka janganlah sampai nak dipadamkan kejayaan dan fakta-fakta itu. Kita perlu teruskan kejayaan ini dan saya serahkan kepada rakyat buat keputusan dalam PRN Johor," katanya. Mohamed Azmin yang juga Menteri Kanan Perdagangan Antarabangsa dan Industri berkata demikian kepada pemberita selepas Majlis Makan Malam Tahun Baharu Cina bersama Industri Kecil Sederhana (IKS) dari kawasan Tangkak, Pagoh dan Muar di sini malam tadi. Beliau berkata demikian ketika ditanya mengenai perkembangan PN menghadapi PRN Johor memandangkan Parti Amanah Negara (Amanah) dan DAP masing-masing sudah mula mengumumkan calon yang akan bertanding dalam pilihan raya itu, selain Barisan Nasional (BN) telah melancarkan jentera di beberapa zon.Pada 9 Jan lepas, Ketua Pengarah Kesihatan Tan Sri Dr Noor Hisham Abdullah dilaporkan berkata Malaysia berada di kedudukan ke-13 dalam senarai terbaharu Indeks Pemulihan COVID-19 Nikkei, selepas hampir dua tahun memerangi pandemik COVID-19.Kedudukan lebih tinggi sesebuah negara atau wilayah dalam indeks itu menunjukkan ia semakin hampir kepada pemulihan dengan jumlah kes COVID-19 yang rendah, kadar vaksinasi lebih baik dan langkah penjarakan fizikal yang kurang ketat.Berdasarkan statistik yang dikeluarkan Suruhanjaya Pilihan Raya (SPR), seramai 2.576 juta pengundi biasa daripada keseluruhan 2.599 juta pengundi berdaftar layak mengundi pada PRN Johor yang akan diadakan tidak lama lagi.Sementara itu, Mohamed Azmin yang juga Ahli Parlimen Gombak berkata, sektor ekonomi tidak lagi akan ditutup menerusi Perintah Kawalan Pergerakan (PKP) kerana mengambil kira kesan negatif terhadap ekonomi dan kadar pengangguran yang berlaku susulan pelaksanaan PKP sejak 18 Mac 2020.Mohamed Azmin berkata demikian ketika ditanya jaminan kerajaan terhadap sektor ekonomi susulan Dr Noor Hisham mengumumkan kes baharu COVID-19 dalam negara semalam melebihi 10,000 iaitu 10,089 kes dilaporkan. -BERNAMA


Sampah, daun kering penyebab takungan air di jejantas Bukit Kukus

BUKIT KUKUS, 7 Februari- Kejadian takungan air di bahagian penghujung jejantas Jalan Berkembar Jalan Paya Terubong (Bukit Kukus), Pulau Pinang selepas hujan lebat disebabkan sampah sarap dan daun kering menghalang laluan air.Majlis Bandaraya Pulau Pinang (MBPP) berkata, kerja-kerja pembersihan segera dilakukan.Kini, laluan tersebut kembali sempurna serta selamat digunakan pengguna jalan raya.Sehubungan itu, MBPP berharap orang ramai dapat bersama-sama mengambil tanggungjawab untuk menjaga kebersihan dan tidak membuang sampah sewenang-wenangnya di kawasan tersebut bagi mengelak kejadian sama berulang.Tular video Jalan berkembar tertinggi di negara ini ditakungi air selepas hujan lebat dalam kejadian petang Sabtu lalu.


Nahas tiga kenderaan, pemandu treler maut

IPOH, 7 Februari- Pemandu treler membawa muatan dedak haiwan maut manakala tujuh individu cedera dalam nahas dengan sebuah kereta dan motosikal di Kilometer 34, Jalan Raya Timur Barat, di Tasek Banding, Gerik.Jurucakap Jabatan Bomba dan Penyelamat Perak berkata mangsa yang maut dikenali sebagai Nor Amin Mohamad Ismail, 37 tahun."Kami segera mengerahkan anggota dan pegawai dari Balai Bomba dan Penyelamat Gerik ke lokasi kejadian dan mendapati kemalangan membabitkan pelanggaran tiga kenderaan yang menyebabkan pemandu treler tersepit."Kelindan treler hanya mengalami kecederaan manakala lima mangsa menaiki kereta Proton Saga serta penunggang motosikal turut cedera," katanya dalam kenyataan di sini, malam tadi.Katanya, pihak bomba menggunakan peralatan khas untuk mengeluarkan mangsa yang tersepit dan memberi rawatan awal kepada mangsa cedera sebelum dihantar ke Hospital Gerik untuk tindakan lanjut.Beliau berkata, mayat mangsa diserahkan kepada pihak polis, manakala mangsa yang cedera dihantar ke Hospital Gerik untuk tindakan lanjut.


Impian 'wartawan cilik' bertemu PM tercapai

ALOR SETAR, 6 Februari - Impian 'wartawan cilik' Muhammad Haziq Mohd Asyraf dari Bukit Selambau, Sungai Petani yang ingin bertemu dan menemu ramah Perdana Menteri menjadi kenyataan hari ini.Kanak-Kanak berusia 12 tahun itu dipertemukan dengan Datuk Seri Ismail Sabri Yaakob di sebuah hotel di sini dan diberi kesempatan menemu ramah pemimpin nombor satu negara berkenaan.Dalam sesi temu ramah itu, Haziq bertanyakan beberapa soalan kepada Perdana Menteri berkaitan makanan kegemaran, rutin harian dan sama ada beliau mengenali juadah kampung.Perdana Menteri turut ditanya mengenai perancangannya jika diberi peluang menerajui negara 10 tahun lagi dan Ismail Sabri menjawab beliau berharap dapat menghapuskan kemiskinan serta miskin tegar menjelang 2025."Yang pertamanya kita beri fokus untuk menjadikan ekonomi kita negara berpendapatan tinggi, yang keduanya supaya kita boleh bantu masyarakat luar bandar, kita dapat hapuskan kemiskinan supaya tidak ada lagi orang miskin, miskin tegar, kita nak hapuskan dalam tahun 2025 nanti,""Negara kita pun ke arah neutral karbon supaya tidak ada lagi kalau kita tengok kilang-kilang, asap dan sebagainya, jadi nak jadikan negara kita neutral karbon. Ini semua perancangan masa depan untuk rakyat seperti Haziq," kata Ismail Sabri.Selepas sesi temu ramah itu, Haziq yang ditemani ibunya Nur Shakilla Zainol dan beberapa ahli keluarga lain memberitahu Bernama bahawa dia amat berbesar hati dapat berjumpa serta menemu ramah Perdana Menteri."Saya sangat berbesar hati dapat jumpa Perdana Menteri. Seronok dapat berjumpa Perdana Menteri Malaysia. Memang rezeki dapat jumpa Perdana Menteri," "Saya lihat beliau seorang yang baik, penyayang dan handsomeorangnya," kata Haziq.Ismail Sabri berada di Kedah untuk menghadiri Mesyuarat Majlis Pihak Berkuasa Pelaksanaan Koridor Utara dan merasmikan projek Kedah Rubber City di Kuala Nerang esok. - BERNAMA


CDERT RTM, kearah pelaporan berita bencana lebih pantas dan tepat

GEORGE TOWN, 6 Februari - Radio Televisyen Malaysia (RTM) bercadang untuk mewujudkan Pasukan Sukarelawan Tindak Balas Kecemasan Pertahanan Awam (CDERT).  Kolaborasi bersama Angkatan Pertahanan Awam (APM) itu bagi memastikan berita bencana dapat dilaporkan dengan pantas dan tepat.  Ketua Pengarah Penyiaran Datuk Che Roslan Che Daud berkata, pihaknya sudah pun berhubung dengan APM Wilayah Persekutuan bagi menyatakan hasrat itu.  Dan kerjasama berkenaan akan diperluaskan ke peringkat negeri-negeri.  "Kita wujud CDERT RTM jadi CDERT RTM ni akan berada di lokasi bersama agensi tersebut. Pada masa sama kita juga ahli atau pun ahli sukarelawan APM dan pada masa sama kita juga pelapor dan penyampai berita, jadi kita dapat maklumat di lokasi tersebut yang mana tempat-tempat tertentu yang orang tidak boleh masuk kita boleh masuk sebab kita juga anggota APM," kata Che Roslan selepas mengadakan lawatan kerja di RTM di sini.Tambahnya inisiatif baharu ini akan dapat menjadikan RTM sebagai medium penyampaian yang terus gah dan relevan selaras dengan peredaran berteknologi yang mahukan berita lebih pantas dan sahih. Pada lawatan tersebut beliau turut meluangkan masa selama 20 minit dalam slot Radio Malaysia Pulau Pinang (MutiaraFM).


PRU DUN Johor: calon wajib lantik pegawai media

JOHOR BAHRU, 6 Februari - Barisan Nasional (BN) Johor akan melakukan pembaharuan pada Pilihanraya Umum (PRU) Dewan Undangan Negeri (DUN) Johor.Iaitu dengan mewajibkan semua 56 calonnya melantik pegawai media bagi membolehkan setiap calon dapat menyampaikan maklumat terutama isu semasa kepada pengundi dengan lebih berkesan. Ketua Penerangan UMNO Johor Datuk Seri Dr. Adham Baba berkata, langkah itu juga akan memudahkan pengundi selain media mendapat maklumat segera daripada calon teruatama apabila timbul isu berbangkit.  Beliau yang juga Menteri Sains, Teknologi dan Inovasi berkata pihaknya juga yakin Prosedur Operasi Standard (SOP) yang akan diumumkan Suruhanjaya Pilihanraya (SPR) pada PRU Johor juga akan membantu mengekang penularan jangkitan COVID-19 di negara ini. "Kita lebih yakin kali ini dengan adanya vaksin yang diberikan sebagai pelindung pihak berkuasa mengendalikan SOP ni juga, SPR tentu sekali akan melindungi pengundi-pengundi itu daripada terjejas dengan jangkitan," kata Adham selepas Majlis Bersama Pengamal Media di sini. PRU DUN Johor bakal diadakan susulan pembubaran Dewan Undangan Negeri (DUN) itu pada 22 Januari lepas dan Suruhanjaya Pilihan Raya dijangka mengumumkan tarikh pilihan raya berkenaan selepas Mesyuarat Khas, Rabu ini.


Sudah tiba masa syarikat insuran menekankan skim perlindungan perniagaan

KUALA LUMPUR, 6 Februari - Syarikat-syarikat insuran perlu memperluaskan bidang perniagaan dengan memberi penekanan kepada skim perlindungan perniagaan.Menurut Menteri Pembangunan Usahawan dan Koperasi Tan Sri Noh Omar, ini memandangkan kejadian bencana alam yang berlaku baru-baru ini menyebabkan usahawan mengalami kerugian yang teruk tanpa sebarang perlindungan insuran. "Sebab sekarang ini kita tahu keadaan macam-macam boleh berlaku. Jadi kalau kita dapat, kalau insuran dapat memikirkan , mengembangkan lagi daripada dia punya sektor-sektor untuk jual insuran kepada syarikat-syarikat, usahawan-usahawan, saya fikir itu amat baik sekali. Saya percaya, apabila ada bencana alam ,dan berbagai-bagai lagi bencana, jadi mungkin dah sampai masa usahawan-usahawan mula fikir bukan saja hendak lindung kereta saja, tapi juga premis-premis perniagaan juga peralatan-peralatan yang lain," kata Noh Omar di sini.Beliau berkata, dengan adanya skim insuran tersebut para usahawan mampu membina semula perniagaan dengan pembiayaan perlindungan yang dibeli.


'Wartawan cilik' dikunjungi Pengarah APM Kedah

BUKIT SELAMBAU, 6 Februari - 'Wartawan cilik', Muhammad Haziq Mohd Asyraf menerima kunjungan Pengarah Angkatan Pertahanan Awam Kedah (APM) Leftenan Kolonel (PA) Awang Askandar Ampuan Yaacub di kediamannya di Kampung Penghulu Tua, Bukit Selambau, Sungai Petani, Kedah .

Turut bersama Komandan CDERT GPMS Kuala Kedah Kapten Bersekutu (PA) Amirul Syahir Musa .  Dalam kunjungan itu, APM Kedah bersama CDERT GPMS Kuala Kedah memberikan sumbangan persekolahan kepada Haziq serta sumbangan wang tunai sebagai pembakar semangat beliau untuk terus menjadi ikon kepada anak muda.  Menurut Leftenan Kolonel ( PA ) Awang Askandar APM Kedah akan membantu Muhammad Haziq dari semasa ke semasa.  Dalam pertemuan kira-kira lebih sejam itu Muhammad Haziq yang pada mulanya kelihatan pendiam, namun perwatakannya berubah selepas ditanya soalan dan diberikan mikrofon serta beraksi sebagai wartawan laporan berita.  Haziq berhasrat untuk menemu ramah Perdana Menteri Datuk Seri Ismail Sabri Yaakob jika diberi kesempatan.  Wartawan cilik itu meraih perhatian netizen dan menjadi popular selepas videonya melaporkan tentang penemuan seekor ular sawa di sebuah pasar awam, tular baru-baru ini.  Video tersebut yang dimuat naik di Facebook Putra Mar pada 24 Januari lepas sehingga kini telah menerima sebanyak 1.2 juta tontonan.


Kebenaran import ayam dan telur hanya sementara, elak kekurangan bekalan dalam negara

KUANTAN, 6 Februari- Usaha proaktif kerajaan membenarkan pengimportan daging ayam dan telur dari luar negara adalah bersifat sementara bagi menampung kekurangan bekalan tersebut di negara ini.Pengerusi Lembaga Pemasaran Pertanian Persekutuan (Fama), Datuk Mohd. Fasiah Mohd. Fakeh berkata, langkah itu diambil sementara bekalan bahan mentah itu diperlukan dalam negara kembali stabil. Katanya, kerajaan akan menghentikan pengambilan bekalan import apabila keadaan pengeluaran ayam dan telur kembali stabil dan berharap tidak ada pengusaha yang menaikkan harga bahan mentah itu sepanjang tempoh berkenaan.Sehubungan itu, pihaknya juga memberi jaminan akan mengambil tindakan sewajarnya dalam usaha menyelesaikan masalah tersebut.“Menteri Pertanian dan Industri Makanan, Datuk Seri Dr. Ronald Kiandee telah keluarkan arahan mengimport bekalan ayam dan telur untuk tempoh tertentu. Apabila pengeluaran ayam dan telur sudah meningkat sudah pasti kita hentikan pengambilan import ini. “Jadi, kita harap pengusaha tidak menaikkan harga sewenang-wenangnya dalam situasi kekurangan bekalan ini, sebaliknya mengikut harga pasaran yang ditetapkan,” katanya kepada pemberita selepas mengadakan tinjauan mesra dan mengedarkan plastik bio dalam kempen Pasar Tani Lestari dan Pintar di Pasar Tani Mega di hadapan Pusat Transformasi Bandar (UTC), di sini.Mengulas lanjut, Mohd. Fasiah berkata, faktor cuaca dan bencana antara punca kepada masalah kekurangan bekalan ayam dan telur.“Cuaca tidak menentu dengan hujan sepanjang musim Monsun Timur Laut dan bencana banjir menyaksikan pengusaha tempatan berdepan masalah untuk membekalkan ayam dan telur di pasaran. Dengan ada bekalan ayam (import) dan kerajaan pun sudah tetapkan (harga ayam) RM8.90 sekilogram, berkuat kuasa semalam jadi ia (harga) sudah berpatutan dan tidak membebankan rakyat malah pengusaha pun masih memperoleh keuntungan,” katanya. Sebelum ini, Ronald dalam sidang akhbarnya di Besut, Terengganu pada 24 Januari lalu dilaporkan berkata, kerajaan memberi kelulusan kepada 32 syarikat bagi mengimport ayam sejuk beku dari tiga negara bagi mengatasi masalah kekurangan bekalan dan kenaikan harga ayam mentah di negara ini.


KKM nafi keluar saranan halang pengundi warga emas keluar mengundi PRU DUN Johor

KUALA LUMPUR, 6 Februari- Kementerian Kesihatan (KKM) menafikan pihaknya mengeluarkan saranan supaya warga emas tidak keluar mengundi pada Pilihan Raya Umum Dewan Undangan Negeri (PRU DUN) Johor. Kementerian itu dalam kenyataannya berharap orang ramai tidak menyebarkan maklumat palsu seperti tersebar di media sosial."KKM tidak pernah mengeluarkan saranan kesihatan PRU DUN Johor seperti yang disebarkan di media sosial baru-baru ini."Orang ramai diharap tidak menyebarkan maklumat palsu ini," katanya menerusi kenyataan, hari ini.Sebelum ini, tangkap layar menggunakan jata Malaysia dan nama KKM tersebar di aplikasi media sosial, berhubung individu berusia 60 tahun dan ke atas disarankan supaya tidak keluar mengundi bagi mencegah penyebaran COVID-19 dalam kalangan warga emas.


MyCEB tingkatkan ekonomi negara

KUALA LUMPUR, 6 Februari - Biro Konvensyen dan Pameran Malaysia (MyCEB) akan menganjurkan 81 acara perniagaan yang bakal menarik kira-kira 113,700 perwakilan dan menyumbang RM834 juta kepada ekonomi tahun ini.MYCEB berkata, pembukaan semula sempadan Malaysia kepada pelawat antarabangsa khususnya berkaitan industri acara perniagaan akan membolehkan aktiviti ekonomi diperkasakan semula.MyCEB dan industri acara perniagaan menyokong kenyataan Majlis Pemulihan Nasional (MPN) mengenai pembukaan sempadan negara bagi tujuan pemulihan ekonomi termasuk perdagangan, industri, pelaburan dan pelancongan.Ketua Pegawai Eksekutif MyCEB Datuk Seri Abdul Khani Daud berkata, kebenaran perwakilan antarabangsa menghadiri aktiviti-aktiviti seperti ini bukan sahaja memanfaatkan penganjur tetapi juga industri dan negara."Inisiatif-inisiatif awal kerajaan seperti Gelembung Pelancongan Antarabangsa Langkawi dan Perjalanan Lengkap Vaksinasi Singapura-Malaysia (VTL) membuktikan bahawa negara boleh bergerak ke arah pembukaan semula secara terkawal," kata Abdul Khani dalam satu kenyataan.


Pampasan sehingga 60 peratus kepada jemaah umrah

KOTA BHARU, 6 Februari- Kerajaan akan memberi pampasan sehingga 60 peratus daripada jumlah kerugian yang ditanggung oleh jemaah yang tidak berpeluang menunaikan umrah sepanjang penutupan sementara sempadan negara selama sebulan bermula 8 Januari lalu akibat penularan COVID-19.Sehubungan itu, Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, jemaah terlibat diminta segera berhubung dengan Lembaga Tabung Haji (LTH) bagi memudahkan urusan bayaran pampasan dibuat. "Mereka boleh terus hadir ke pejabat LTH terdekat dengan membawa dokumen yang berkaitan sebagai bukti pengesahan.  Pada masa sama, senarai penuh jemaah terlibat sedang dikenal pasti oleh pihak Kementerian Pelancongan, Seni dan Budaya (MOTAC) bersama kumpulan persatuan umrah," katanya pada Program Santuni Nelayan kawasan Dewan Undangan Negeri (DUN) Kijang, di Kompleks Lembaga Kemajuan Ikan Malaysia (LKIM) di sini. Mengulas lanjut, beliau turut mengingatkan bakal jemaah yang akan menunaikan umrah bermula Selasa ini supaya sentiasa menitik beratkan aspek pematuhan Prosedur Operasi Standard (SOP) bagi mengekang penularan wabak COVID-19.


Amaran hujan berterusan di Kudat dan beberapa kawasan di Sandakan, hari ini

KUALA LUMPUR, 6 Januari - Jabatan Meteorologi Malaysia (MetMalaysia) menjangkakan hujan berterusan kategori waspada berlaku Rompin, Pahang serta Mersing dan Kota Tinggi, Johor bermula esok hingga Selasa.MetMalaysia menerusi kenyataan berkata, amaran hujan berterusan diramal berlaku hari ini di dua daerah di Sabah iaitu Kudat dan beberapa kawasan di Sandakan."Kawasan terbabit di Sandakan ialah Telupid, Kinabatangan dan Beluran," menurut kenyataan yang dikeluarkan hari ini.Baru-bari ini MetMalaysia memaklumkan beberapa siri hujan lebat secara menyeluruh dijangka berlaku terutama di negeri pantai timur semenanjung, barat Sarawak dan timur Sabah susulan fasa Monsun Timur Laut yang bermula sejak 3 November tahun lepas, dijangka beterusan hingga Mac ini.


Pemantauan khemah sewaan bergantung kepadatan musim

PORT DICKSON, 6 Februari - Sebanyak 36 khemah sewaan disita oleh Majlis Perbandaran Port Dickson (MPPD) sepanjang tahun lalu berikutan melanggar Akta 133 dibawah Seksyen 86 Kesalahan Kacau Ganggu.Menurut Pengarah Jabatan Penguatkuasaan MPPD Siti 'Aisyah Abu Bakar, pihaknya mengadakan operasi penguatkuasaan memantau kedudukan dan pematuhan Prosedur Operasi Standard (SOP) khemah sewaan yang dipasang oleh pengusaha secara berkala iaitu dua kali sebulan atau bergantung kepada kepadatan musim.Penguatkuasaan rondaan turut dibuat oleh pasukannya bermula pukul 9.00 pagi hingga 12.00 tengah malam pada hari biasa."Mereka memberi kerjasama cuma ada dalam keadaan–keadaan tertentu apabila pengunjung terlalu ramai permintaan tinggi dan mereka akan buka khemah. Tapi tak dinafikan jugaklah ada juga yang buka khemah tapi tanpa ada penyewa dari segi keadaan macam tu kita akan sitalah khemah dan meja kerusi yang berada dalam khemah terbabit," kata Siti 'Aisyah di sini.Tinjaun RTM mendapati rata-rata pengusaha khemah sewa mematuhi peraturan yang ditetapkan oleh MPPD dan khemah disusun dalam keadaan teratur."Kita pun tidak buat paksaan untuk orang sewa di sini,. Jadi kita akan tanya kalau nak baru kita pasang, kalau tak nak kita tak pasanglah. Tak pernah lagi kita halau setakat ini," kata Zaid Hamdan."Bagi saya kalau pemandangan pantai ni terlindung, tidak rasanya. Dan juga kami pasang khemah bukan di kawasan bawah pokok, kami pasang dekat pasir ada jarak 10 kaki dari tembok," kata Fadly Mohd Nasir


Kajian terperinci punca banjir perlu dilaksanakan – Noh Omar

KUALA SELANGOR, 6 Februari- Kerajaan negeri Selangor diminta agar membuat kajian secara menyeluruh bagi mengenal pasti punca sebenar banjir di negeri itu.Menurut Menteri Pembangunan Usahawan dan Koperasi merangkap Ahli Parlimen Tanjung Karang, Tan Sri Noh Omar, kajian tersebut perlu digerakkan kerana faktor banjir di setiap tempat berlainan dan kerajaan perlu mengambil pendekatan berbeza.Jelasnya perkara itu telah dibincangkan dalam Mesyuarat Majlis Tindakan Pembangunan Persekutuan Negeri Selangor yang turut dihadirinya pada 27 Januari lalu.“Kita minta kerajaan negeri membuat kajian terperinci punca banjir sama ada disebabkan sungai, longkang tersumbat atau pembangunan.“Pihak Berkuasa Tempatan (PBT) perlu lihat semula perancangan pembangunan bersesuaian, jika perancangan tidak sempurna hal ini akan menyusahkan rakyat,” ujarnya.Beliau berkata demikian selepas menghadiri Program Sentuhan Kasih Prihatin dan DXN di Kampung Bestari Jaya, Kuala Selangor.Hadir sama, Pengerusi Majlis Agama Islam Wilayah Persekutuan, Tan Sri Mohd. Daud BakarSeramai 500 ratus mangsa banjir di Kampung Bestari Jaya menerima sumbangan yang terdiri daripada periuk nasi, dapur gas dan beg makanan asas.Selain itu, wang sebanyak RM2,500 bakal diagihkan bagi setiap individu dan dua buah rumah baharu buat penduduk yang kehilangan tempat tinggal akibat bencana banjir Disember lalu.Sementara itu, Noh turut mengulas kegiatan perlombongan yang semakin berleluasa di kawasan terbabit.“Saya dimaklumkan secara tidak rasmi disebabkan aktiviti sedut pasir, lombong menjadi semakin dalam dan air melimpah apabila hujan berlaku.“Pihak yang meluluskan projek perlombongan jangan hanya fikir keuntungan semata-mata kerana rakyat turut menjadi mangsa,” tegasnya lagi.


"Moh La Weh" pembuka tirai PahangFM tahun 2022

MARAN, 6 Februari - Program "Moh La Weh" terbitan PahangFM menerima sambutan meriah daripada peminat setia radio itu serta penduduk setempat.Menurut penerbit program yang juga penyampai radio PahangFM Nurul Ain Sujaihah Mohd, setelah lama menyepi berikutan penularan wabak COVID-19, Pahang FM kembali tampil dengan program menyantuni pendengar setia radio itu.  "Dan saya suka juga dengan penduduk Jengka ini yang gembira untuk memberi kerjasama. Apabila disuruh bersorak, mereka bersorak. Mereka yang hadir juga patuh Prosedur Operasi Standard (SOP) COVID-19 seperti yang ditetapkan. Maknanya mereka tahu nak datang boleh tapi dengan syarat tertentu. Itu yang saya suka, saya cukup suka. Dan terima kasih kepada orang-orang Jengka yang terus menyokonh kami PahangFM," kata Nurul Ain di sini.Katanya pelbagai pengisian menarik disusun antaranya, termasuklah penganjuran ceramah, Bicara Murabi yang menampilkan penceramah terkenal iaitu Ustaz Datuk Mohd Kazim Elias dan Ustaz Yaakub Yusra.  Konsert Moh La Weh menampilkan persembahan artis terkenal tanah air seperti Mus, Tajul, Wany Hasrita, Ezad Lazim dan Sul Bahrin.  Dalam Ekspo Halal Malaysia yang berlangsung sejak 30 Januari lalu itu seramai 80 usahawan dihimpunkan dari seluruh Negara selain dimeriahkan dengan pertandingan memasak dan 'mini soccer'.  "Selama dua tahun mereka tidak dapat menjalankan perniagaan seperti biasa kerana pandemik melanda. Dan kali ini kita adalah penganjuran ekspo halal selepas endemic. Selepas dua tahun kita tak bersiaran dan saya kira, ini merupakan salah satu platform terbaik membantu usahawan melonjakkan semula ekonomi mereka," kata Pengarah Projek Dan Pembangunan Usahawan Pengurusan Usahaniaga Industri Kecil Sederhana (IKS) Khairol Aswaz Kamaruddin.Penganjuran karnival kali ke-4 itu turut mendapat kerjasama kerajaan negeri Pahang, Majlis Daerah Maran , Pejabat Tanah dan Daerah Maran, serta Majlis Belia Felda Malaysia.  Sementara itu, Pengarah Jabatan Penyiaran Negeri Pahang, Arifin Awang berkata, program Moh La Weh selepas ini akan diadakan secara berskala kecil di Jerantut pada minggu hadapan sempena Sambutan Hari Radio Sedunia , sebelum berkunjung ke Lipis pada bulan Mac nanti.  "Perancangan kita akan buat setiap daerah dengan satu program Moh La Weh yang mana program ni kita fokus bukan sahaja hiburan tetapi juga bantuan yang mana contohnya pada hari ini kita telah bergabung dengan persatuan IKS untuk membantu perniaga-perniaga kecil dalam menjual produk masing-masinglah," kata Pengarah Jabatan Penyiaran Negeri Arifin Awang.


JBPM Johor sedia hadapi peningkatan kebakaran terbuka

Johor Bahru, 6 Februari- Jabatan Bomba dan Penyelamat Malaysia (JBPM) Johor sedia menghadapi kemungkinan berlakunya peningkatan kes kebakaran terbuka di negeri itu. Pengarahnya, Datuk Yahaya Madis berkata, antara daerah tumpuan ialah Muar dan Pontian yang mempunyai kawasan pertanian, selain tapak pelupusan sampah.Jelas beliau, sejak awal tahun, JBPM Johor menerima purata 30 panggilan kecemasan sehari berkaitan kebakaran terbuka. "Sejak 10 Januari hingga kini, JBPM Johor telah menerima 764 panggilan kebakaran terbuka, melibatkan daerah Muar, Pontian, Batu Pahat dan Kota Tinggi.Musim panas, orang dah mula bersihkan semak dan kebun, kadang-kadang tanpa kawalan, ada yang bakar jadi orang lain nampak asap buat laporan dan kita pergi padam," katanya selepas merasmikan Perbarisan Tahunan JBPM Johor 2022 dan melancarkan kempen Keselamatan Jalan Raya serta penyerahan kenderaan utiliti jabatan di sini.Sementara itu, beliau turut memberi amaran kepada pencari barang lusuh di kawasan tapak pelupusan sampah supaya tidak mencetus kebakaran seperti membuang puntung rokok.


Ismail Sabri, Keluarga Malaysia ucap takziah kepada keluarga Rayan

KUALA LUMPUR, 6 Februari- Perdana Menteri, Datuk Seri Ismail Sabri Yaakob mewakili seluruh Keluarga Malaysia menzahirkan ucapan takziah kepada keluarga Rayan Oram, kanak-kanak berusia lima tahun yang disahkan meninggal dunia selepas terperangkap dalam perigi di utara Maghribi.Ismail Sabri menerusi catatan di Facebook, Instagram dan Twitter berkata, ia merupakan berita yang menyayat hati selepas kematian Rayan disahkan oleh Istana Diraja Maghribi."Semoga roh Allahyarham Rayan tenang di sana," katanya.Sementara itu, ruangan komen pada catatan berkenaan turut dibanjiri ucapan takziah dan doa daripada warga maya.Rayan sebelum ini terperangkap selama lima hari sejak 1 Februari, selepas terjatuh ke dalam perigi kering sedalam 32 meter di kampungnya di Ighran yang terletak di kawasan berbukit Chefchaouen.

Bagaimanapun, Rayan menghembuskan nafas terakhir sejurus selepas dia berjaya dikeluarkan dan dibawa ke hospital berdekatan.


Anggota JPJ maut ketika bertugas dalam Ops Motosikal

GOMBAK, 6 Februari- Seorang anggota Jabatan Pengangkutan Jalan (JPJ) terkorban dalam nahas jalan raya di kilometer 13, Lingkaran Karak, berhampiran sebuah stesen minyak menghala ke Plaza Tol Gombak ketika mengejar seorang pesalah trafik.

Dalam kejadian kira-kira pukul 9.30 pagi itu, mangsa, Muhammad Azizi Azizan berusia 30-an sedang bertugas dalam Ops Motosikal yang dilaksanakan di lokasi tersebut sebelum seorang penunggang motosikal bertindak melarikan diri daripada sekatan jalan raya.

Mangsa yang juga menunggang motosikal cuba mengejar suspek yang memecut secara melawan arus.

Sejurus tiba di lokasi kejadian, mangsa terbabas dan jatuh sebelum dirempuh sebuah kenderaan yang gagal mengelak.

Mangsa yang bertugas sebagai Pembantu Penguatkuasa di JPJ Kuala Lumpur, meninggal dunia di tempat kejadian.

Kes disiasat oleh polis dari Ibu Pejabat Polis Daerah (IPD) Gombak.


14 kematian baharu COVID-19 direkodkan

KUALA LUMPUR, 6 Februari - Sebanyak 14 kematian baharu akibat jangkitan COVID-19 direkodkan setakat tengah malam tadi.Ini menjadikan jumlah keseluruhan kematian disebabkan pandemik itu kini sebanyak 32,025 orang, daripada 2.9 juta kes positif COVID-19 yang dikesan di negara ini.Menurut data Kementerian Kesihatan Malaysia (KKM) di portal COVIDNOW, sembilan daripada 14 kes kematian yang dilaporkan berlaku di luar hospital atau brought-in-dead (BID).Kes kematian dilaporkan itu turut melibatkan sejumlah kes tertunggak dengan ada antara kes meninggal dunia beberapa minggu lalu.Ini berikutan proses pengesahan sama ada pesakit COVID-19 meninggal dunia akibat pandemik tersebut mengambil masa.Sementara itu, terdapat 65,952 kes aktif COVID-19 di seluruh negara.Manakala sebanyak 12,307,360 atau 52.6% individu dewasa di negara ini telah menerima dos penggalak COVID-19 setakat semalam.


Tiga hilang tempat berteduh akibat kebakaran

SARATOK, 6 Februari- Tiga penghuni sebuah rumah hilang tempat berteduh setelah kediaman mereka musnah dalam kebakaran di Jalan Simpang Empat berdekatan Masjid As-Sabirin, malam tadi.Pusat Gerakan Operasi Bomba Sarawak memaklumkan, panggilan kecemasan diterima pada pukul 10.42 malam.Sepasukan anggota bomba dari Balai Bomba dan Penyelamat Saratok bersama sebuah jentera pemadam api digerakkan ke lokasi kebakaran. Sejurus tiba, anggota bomba mendapati rumah setingkat jenis tidak kekal itu telah musnah sepenuhnya dan api telah dipadamkan oleh penduduk kampung. Pihak bomba melakukan kerja-kerja pemadaman sepenuhnya bagi memastikan keadaan selamat.Sebuah rumah yang terletak bersebelahan turut mengalami kerosakan. Punca kebakaran dan kerugian masih dalam siasatan.


Piala FA: Chelsea, Everton, West Ham, Manchester City, Crystal Palace mara ke pusingan kelima

LONDON , 6 Februari - Chelsea mara ke pusingan kelima Piala FA selepas menewaskan pasukan liga bawahan, Plymouth Argyle 2-1.The Blues bagaimanapun dipaksa bekerja keras sehingga masa tambahan sebelum memperoleh gol kemenangan menerusi Marcos Alonso.Kelebihan juga ternyata milik Chelsea apabila pasukan lawan gagal menyempurnakan sepakan penalti di Stamford Bridge.Sementara itu, Everton menewaskan Brentford 4-1 dalam aksi pusingan keempat di Goodison Park.Sekali gus menjadi permulaan cemerlang buat pengurus baharu, Frank Lampard.Dalam pada itu, jaringan pada masa tambahan memastikan West Ham menewaskan pasukan bukan pilihan, Kidderminster Harriers 2-1.Keputusan lain Manchester City menundukkan Fulham 4-1 manakala Crystal Palace mengalahkan Hartlepool United 2-1.


Segerakan langkah strategik mitigasi bencana

SHAH ALAM, 6 Februari - Langkah strategik mitigasi bencana termasuk banjir perlu segera dilaksana.Harapan disuarakan penduduk terjejas banjir bagi mengelak insiden sama berulang hingga mengakibatkan banyak kesan buruk."Sebagai penduduk Sri Muda ni kita menyambut baik yang kerajaan cadangkan dan perlaksanaan semoga dengan apa yang kerajaan laksanakan masalah banjir di Sri Muda dapat diselesaikan dengan segera," kata penduduk yang terkesan, Kamaruzzaman Ismail"Saya harap pihak kerajaan ni usaha cepatkanlah bantuan ni masa hilang nyawa semua," tambah seorang lagi penduduk, Fakrizal Ismail"Bagus pada saya bagus rancangan tersebut, kita kena ada ambil la pelan tindakan berkenaan," kata Hairi Subran.Iskandar Daud pula berpandangan, "Kalau terowongan air dah ada air cepat keluar jadi tergenang air cepat keluarlah, itu bagus sangat.""Ok, kalau mereka boleh buat macam tu ok, mungkin lepas ini air pasang ke, hujan ke, tidak ada banjir lagi sebab sini hari itu memang teruk kena banjir lagi," kata penduduk terjejas banjir, ByeronPerdana Menteri, Datuk Seri Ismail Sabri Yaakob sebelum ini mengumumkan langkah jangka pendek dan panjang yang akan dilaksana kerajaan bagi mitigasi bencana, termasuk banjir.Antaranya mengawal penebangan hutan, membina terowong SMART, membangunkan kota takungan pinggir sungai dan mewujudkan sistem amaran menggunakan teknologi terkini.


Projek Perumahan Awam Kampung Sungai Udang, Segambut siap April ini

KUALA LUMPUR, 6 Februari - Kementerian Wilayah Persekutuan komited dalam memastikan setiap warga Wilayah Persekutuan memiliki rumah sendiri yang selesa untuk didiami. Menterinya, Datuk Seri Dr Shahidan Kassim berkata Dewan Bandaraya Kuala Lumpur (DBKL) telah melaksanakan projek pertama Council Home iaitu rumah sewa dengan kadar berpatutan di kawasan bandar."Projek Perumahan Awam Council Home Kampung Sungai Udang, Segambut dengan 1,251 unit berkeluasan 807 kaki persegi, dijangka siap pada April ini,""Residensi Wilayah Keluarga Malaysia berharga bawah RM300 ribu turut disasarkan bagi golongan M40," katanya.22,296 daripada 62,836 unit yang dirancang telah siap dibina.


Pihak penyelamat Maghribi berjaya masuki terowong untuk bawa Rayan keluar dari perigi

IGHRANE, 6 Februari - Pihak penyelamat Maghribi pada Sabtu berjaya memasuki terowong menuju lokasi seorang kanak-kanak lelaki berusia lima tahun terperangkap setelah terjatuh ke dalam perigi lima hari lalu.Misi itu turut disertai pasukan perubatan.Bagaimanapun, belum dapat dipastikan berapa lama masa yang akan diambil untuk mereka membawa mangsa keluar dari terowong berkenaan.Ketua operasi menyelamat, Abdelhadi Tamrani berkata kamera yang diturunkan ke perigi tersebut menunjukkan visual dari belakang kanak-kanak yang dikenali sebagai Rayan yang sedang berbaring dengan tubuhnya mengiring ke sebelah kanan."Bagaimanapun adalah mustahil untuk menyatakan dengan pasti sama ada dia masih hidup," kata Tamrani kepada agensi berita AFP."Pasukan penyelamat telah cuba menurunkan topeng oksigen, makanan dan air ke dalam perigi itu namun tidak jelas sama ada kanak-kanak itu dapat menggunakannnya," kata pemberita AFP.Kanak-kanak itu terjatuh dalam perigi kering berkedalaman 32 meter (100 kaki) berhampiran rumahnya di kampung terpencil Ighrane di wilayah Chefchaouen pada Rabu lalu.Menurut ayah Rayan, ketika kejadian dia sedang membaiki telaga berkenaan sebelum menyedari anaknya terjatuh ke dalamnya. -AFP


Jangan bermain dengan harga ayam, telur - Nik Muhammad

PASIR PUTEH, 5 Februari - 'Jangan bermain dengan isu makanan asasi dalam negara'. Itu peringatan Timbalan Menteri Pertanian dan Industri Makanan II, Dr Nik Muhammad Zawawi Salleh kepada pemain industri makanan asas negara susulan bekalan telur ayam di semua kawasan berkurangan sejak dua minggu lalu mengundang kebimbangan pengguna. Jelasnya, kerajaan akan cuba menyelesaikan perkara itu secepat mungkin."Kita akan cuba selesaikan perkara ini dan berharap agar pemain industri tidak mencatut perjalanan ayam sehingga harganya dan telur di pasaran terumbang ambing. Jangan ada penggiat industri yang cuba 'bermain di luar padang', nak menaikkan harga atau mengurangkan bekalan," katanya.Beliau ditemui selepas merasmikan majlis pelancaran Jersi, Pengenalan Pemain dan Penaja Tok Janggut Warriors Football Club (TJWFC) di Jeram Mengaji, di sini hari ini. Setakat ini, pihaknya sudah mempunyai perancangan jangka pendek dengan meluluskan lesen import atau permit yang membolehkan individu atau syarikat tertentu mengimport ayam.Untuk jangka panjang pula, kerajaan akan mengendalikan sendiri penternakan ayam di negara ini.


Enam PATI ditahan ketika tunggu bot keluar Malaysia

KOTA TINGGI, 5 Februari - Hasrat enam pendatang asing tanpa izin (PATI) yang sedang menunggu bot untuk keluar dari negara ini tidak kesampaian apabila mereka diberkas Briged Ketujuh Infantri Malaysia (7 Briged) di Ladang Bukit Batu Mas, Pengerang Kota Tinggi, Johor.Tangkapan pada pukul 10.30 pagi tadi melibatkan lima lelaki dan seorang wanita berusia 21 hingga 39 tahun. Markas Divisyen Ketiga Infantri Malaysia memaklumkan pihaknya mengesan pergerakan mencurigakan di lokasi itu pada pukul 9.20 pagi.  "Kesemua mereka ditahan bersama sebuah pacuan empat roda yang ditinggalkan tekong dan lima buah motosikal yang digunakan mereka ke lokasi itu. Nilai rampasan dianggarkan bernilai RM30,000," katanya menerusi kenyataan hari ini. Kesemua PATI berkenaan diserahkan kepada Jabatan Imigresen Malaysia (JIM) untuk tindakan lanjut.


Penantian 25 tahun lelaki OKU miliki MyKad berakhir

KUALA TERENGGANU, 5 Februari - Penantian 25 tahun seorang pemuda daripada golongan Orang Kurang Upaya (OKU) Hazbillah Rasid, 37, untuk mendapatkan kad pengenalan berakhir apabila menerima dokumen itu menerusi program Menyemai Kasih Rakyat (Mekar) Jabatan Pendaftaran Negara (JPN).  Lebih istimewa, kad pengenalan itu diserahkan sendiri Ketua Pengarah Pendaftaran Negara, Datuk Ruslin Jusoh kepada ibunya, Siti Meriam Ngah, 64, di kediaman mereka di Kampung Kubang Tepak Manir, di sini hari ini.Siti Meriam berkata anak kelima dari enam beradik itu mula diserang sawan akibat demam panas ketika berusia tiga bulan dan dikategorikan sebagai OKU.  "Anak hanya mempunyai Sijil Kelahiran sahaja dan akibat tidak mempunyai kenderaan dahulu, saya tidak mampu membawanya mendapatkan kad pengenalan di JPN.  "Saya dan keluarga dapat tahu mengenai program Mekar dan anak-anak mengambil inisiatif membuat permohonan pada tahun lalu," katanya.  Sementara itu, Ruslin berkata program Mekar JPN adalah satu program turun padang berkaitan urusan pengeluaran dokumen pengenalan diri seperti MyKad dan Sijil Kelahiran kepada golongan OKU, warga emas, pesakit terlantar dan mereka yang tinggal di kawasan pedalaman.  "Ini pendekatan produktif JPN dalam memastikan setiap penduduk yang layak dikeluarkan dokumen pengenalan diri yang sah, sekali gus membolehkan mereka menikmati pelbagai kemudahan yang ditawarkan oleh kerajaan," katanya.


Aktiviti pembalakan dan perlombongan tidak diluluskan jika beri kesan buruk - MB Perak

IPOH, 5 Februari - Kerajaan Perak tidak akan meluluskan sebarang aktiviti pembalakan dan perlombongan di kawasan Hutan Simpan Kenderong jika ia memberi kesan negatif kepada rakyat.  Menteri Besar, Datuk Seri Saarani Mohamad berkata semua aktiviti itu juga perlu mendapat kelulusan Jabatan Alam Sekitar (JAS) menerusi laporan Penilaian Kesan Kepada Alam Sekitar (EIA) sebelum diteruskan.  Jelas beliau, pihaknya akan membuat semakan dan mendapatkan laporan penuh daripada Perbadanan Menteri Besar (MB Inc) terlebih dahulu sebelum membuat sebarang tindakan mengenai isu tersebut.  "Kita pun tidak mahu rakyat terkesan dan dalam kes ini JAS bersama Jabatan Kesihatan Negeri Perak (JKNPk) yang akan menentukan kesahihan dakwaan itu," katanya. Beliau bercakap kepada pemberita pada sesi ramah mesra bersama Sahabat Amanah Ikhtiar Malaysia (AIM) di Laman Seri Ridzuan, di sini. Semalam, Sahabat Alam Malaysia (SAM) meluahkan kebimbangan mengenai projek pembalakan dan perlombongan bijih timah di Hutan Simpan Kenderong Mukim Kerunai, Gerik kerana dibimbangi mencemarkan sumber air Sungai Perak.  Presiden SAM, R. Meenakshi menyatakan kawasan hutan seluas 245 hektar telah dinyahwartakan dari Hutan Simpan Kenderong untuk tujuan pelaksanaan projek tersebut yang dicadangkan oleh sebuah syarikat perlombongan.  Tapak tersebut juga terletak di dalam kawasan wilayah Rangkaian Utama-8 dalam Rangkaian Ekologi Central Forest Spine (CFS) yang merupakan kawasan habitat spesies hidupan liar terancam dan hampir pupus seperti gajah, harimau, tapir dan beruang matahari.


Pelari menara negara pertahan kejuaraan larian M-One di Dubai

DUBAI, 5 Februari - Pelari menara negara Soh Wai Ching memulakan tahun 2022 dengan kejayaan mempertahankan gelaran juara bagi Perlumbaan Larian M-One.Aksi tersebut berlangsung pada hari ini di Hotel Media One, Dubai, Emiriah Arab Bersatu.Menerusi hantaran di laman media sosialnya, Wai Ching memaklumkan telah menamatkan perlumbaan sebagai pelari terpantas keseluruhan menerusi Acara Lelaki Terpantas terbuka.Perlumbaan meliputi larian condong 1.2 kilometer diikuti dengan lebih 700 anak tangga dari tingkat 7 ke tingkat 42 Hotel berkenaan.Jelas pelari dari Selayang itu, biarpun berjaya mempertahankan kejuaraan namun masa yang dicatat gagal memperbaiki catatan direkodkan pada tahun 2020.


7,500 permohonan pekerja warga asing sektor perladangan diterima - Saravanan

PUTRAJAYA, 5 Februari - Kementerian Sumber Manusia (KSM) menerima sejumlah 7,500 permohonan pekerja warga asing dalam sektor perladangan secara pengecualian khas sejak 28 Januari sehingga semalam.Menter Sumber Manusia, Datuk Seri M. Saravanan berkata terdapat juga permohonan yang tidak dapat dipertimbangkan kerana permohonan dibuat oleh majikan yang tidak layak menggajikan pekerja warga asing iaitu syarikat koperasi dan syarikat penyumberan luar."Saya juga ingin mengingatkan semua majikan bahawa semua permohonan perlulah diisi sendiri oleh majikan dan tidak menggunakan khidmat mana-mana agensi pekerjaan swasta."Perkhidmatan agensi pekerjaan swasta hanyalah sebagai pemudah cara dan tidak boleh membuat permohonan penggajian pekerja warga asing bagi pihak majikan," katanya dalam kenyataan hari ini.Tambahnya, KSM turut menerima permohonan daripada majikan dalam sektor lain bermula 15 Februari ini.


Kejohanan Badminton Tertutup Johor 2022, disertai 330 peserta

JOHOR BAHRU, 5 Februari - 330 peserta daripada 54 kelab badminton di Johor, akan menyertai Kejohanan Badminton Tertutup Johor 2022, di Gelang Patah pada 10 hingga 13 Februari ini.  Kejohanan edisi ke-10 itu, mempertandingkan tiga kategori bawah 16,14, dan 12 tahun.  Presiden Persatuan Badminton Johor Mat Rashid Jahlil berkata, kejohanan tersebut menjadi platform bagi menilai dan memilih pemain untuk mewakili Johor keperingkat kebangsaan.  Selain menjadi persiapan mendapatkan pemain-pemain berpotensi mewakili negeri menjelang Sukan Malaysia (SUKMA) akan datang.  "Disamping kita membuat kejohanan peringkat remaja ini, kita juga mengenal pasti pemain-pemain yang berpotensi yang boleh kita bangunkan bersama, menerusi program khas untuk mewakili negeri Johor, dalam kejohanan SUKMA yang diadakan pada dua tahun sekali," kata Mat Rashid di sini. Saingan tersebut juga bermanfaat bagi para atlit mempamerkan potensi dan bakat mereka seterusnya melahirkan lebih ramai pemain berkualiti. Kejohanan akan berlangsung di Dewan NS Sport, Gelang Patah melibatkan acara perseorangan lelaki dan wanita serta berpasukan lelaki dan wanita.


Bekalan ayam dan telur stabil akhir Februari

KUALA TERENGGANU, 5 Februari - Bekalan ayam dan telur ayam gred A, B dan C dijangka kembali stabil akhir Februari ini.  Kekurangan kedua-dua bekalan itu selain dari masalah logistik, ia juga disebabkan pembelian yang meningkat sebelum, semasa dan selepas musim perayaan Tahun Baru Cina. Timbalan Menteri Perdagangan Dalam Negeri dan Hal Ehwal Pengguna (KPDNHEP) Dato’ Rosol Wahid berkata, bermula minggu ini pengusaha perlu memaklumkan stok bekalan secara mingguan kepada pihaknya.  Arahan terbaru ini bagi mempastikan bekalan kedua-dua keperluan ini sentiasa mencukupi. "Makna kita boleh pantau untuk minggu ni, minggu depan dah boleh agak kekurangan dan sebagainya. Ertinya kalau kita tahu apa yang akan berlaku minggu depan, stok hari ni mungkin kita boleh ambil pilihan untuk mengatasi masalah tersebut. Begitu juga dengan ayam yang mana bekalan tersebut dimaklumkan kepada kita secara mingguan. Hari ini kita maklum secara berkala, tapi hari ini arahan terbaru pengusaha peladang ini perlu maklum kepada kita stok secara mingguan," kata Rosol ketika hadir pada Program Jualan keluarga Malaysia di Kuala Ping di Hulu Terengganu. Sementara itu, hingga 3 Februari lalu 91 peratus kesediaan bekalan telur ayam dalam pasaran negara direkodkan dan mampu memenuhi keperluan. Manakala bekalan ayam mencatatkan 57 juta ekor ayam pada Januari lalu dan dijangka kembali meningkat kepada lebih 60 juta ekor ayam bulan ini.


Harimau di Jalan Simpang Pulai - Cameron Highland

IPOH, 5 Februari - Jabatan Perlindungan Hidupan Liar dan Taman Negara (Perhilitan) Perak sedang menyiasat dakwaan kehadiran seekor harimau belang di Jalan Simpang Pulai - Cameron Highlands.  Pengarahnya Yusoff Shariff berkata, pihaknya telah menghantar kakitangan dari Unit Harimau ke lokasi berkenaan untuk siasatan lanjut.  Siasatan dijalankan selepas pihaknya menerima video mengenai kehadiran harimau itu kira-kira pukul 10 malam tadi.  Sebelum ini tular video seekor harimau belang kelihatan berjalan di celahan semak samun di kawasan berbukit.  Berdasarkan video berdurasi 17 saat itu lokasi kawasan dikatakan berhampiran restoran di Jalan Simpang Pulai – Cameron Highlands.


Tun Dr Mahathir dibenar keluar dari IJN

KUALA LUMPUR, 5 Februari - Bekas Perdana Menteri, Tun Dr Mahathir Mohamad dibenarkan keluar dari Institut Jantung Negara (IJN) pada 8.40 pagi hari ini.

IJN dalam satu kenyataan yang dikeluarkan hari ini berkata Dr Mahathir baru-baru ini dimasukkan ke institut itu untuk rawatan perubatan dan dibenarkan keluar hari ini dan beliau akan pulih di rumah.

“Tun Dr Mahathir akan menjalani pemeriksaan susulan bagi meneruskan rawatan perubatannya apabila diperlukan dalam masa terdekat,” katanya.

Menurut kenyataan itu, Dr Mahathir dan isteri Tun Dr Siti Hasmah Mohd Ali ingin merakamkan ucapan terima kasih kepada semua orang atas keprihatinan dan doa mereka semasa Dr Mahathir dimasukkan ke IJN.

Semalam, media melaporkan Dr Mahathir masih menjalani proses pemulihan di IJN dan dibenarkan pulang pada 2 Feb lepas, tetapi perlu kembali ke institut itu untuk fisioterapi dan rawatan lanjut.


Pelajar bukan calon SPM tidak dibenarkan kembali ke asrama

PUTRAJAYA, 5 Februari - Pelajar daripada bukan kelas peperiksaan yang pulang bercuti sempena Tahun Baharu Cina tidak dibenarkan kembali ke asrama.

Mereka perlu melaksanakan Pengajaran dan Pembelajaran di Rumah (PdPR) di kediaman masing-masing.

Menteri Kanan Pendidikan Datuk Dr Radzi Jidin berkata, langkah itu diambil bagi mengawal jangkitan dalam kalangan pelajar di asrama, terutama yang bakal menduduki Sijil Pelajaran Malaysia (SPM).

"Kementerian Pendidikan Malaysia (KPM) membuat ketetapan cuti sempena Tahun Baru Cina tidak dibenarkan kembali ke asrama. Ini kerana bagi memastikan anak-anak yang bakal ikuti SPM pada Feb dan Mac 2022 akan berada dalam keadaan yang terlindung selamat dan teratur", kata Datuk Dr Radzi Jidin menerusi laman Facebooknya.

Dari 1 Januari hingga 1 Februari lalu, 96 kluster direkodkan di institusi pendidikan di bawah Kementerian Pendidikan.

Daripada jumlah itu, 84 kluster melibatkan institusi berasrama.

Katanya, Kementerian Pendidikan sentiasa komited untuk memastikan sesi persekolahan berjalan lancar serta selamat.


RM10.67 juta  untuk baik pulih rumah golongan asnaf di Kelantan

KOTA BHARU, 5 Februari - Lebih 300,000 rumah golongan asnaf di Kelantan menerima peruntukan berjumlah RM10.67 juta bagi program baik pulih dan bina baru rumah.Menteri Besar Kelantan Datuk Ahmad Yakob berkata, jumlah itu bertambah sebanyak RM4 juta berbanding hanya RM5.6 juta tahun lalu, disebabkan kos bahan binaan yang semakin meningkat. Peruntukan besar itu bagi membantu golongan sasar iaitu B40 yang tidak mampu mengeluarkan kos untuk membaik pulih rumah usang serta memiliki kediaman sendiri. Berbanding RM45,000 tahun lalu jumlah itu meningkat kepada RM55,000 bagi setiap unit tahun ini dibawah peruntukan khas Menteri Besar. "Biasanya mereka ada tanah tapi mereka tak mampu buat rumah tapi kalau tiada tanah itu masalah lah untuk kita. Kalau keluarga dia memberi keizinan untuk buat atas tanah tu kita buat," kata Ahmad Yakob di sini, selepas Majlis Apresiasi Dhua’fa. Ahmad Yakob yang juga Ahli Dewan Undangan Negeri (ADUN) Pasir Pekan turut menyampaikan mock cheque kepada 16 penerima bantuan baik pulih rumah dan bina baru dalam DUN berkenaan. Sepanjang tempoh tiga tahun sejak 2019, sebanyak 164 buah rumah dalam kawasan berkenaan terlibat dalam projek berkenaan, selaras dengan tonggak utama kerajaan Kelantan iaitu 'Keberkatan, Kemakmuran dan Kebajikan'.


Kanak-kanak teruja terima vaksin COVID 19

KUALA LUMPUR, 5 Februari - Pemberian vaksin pada hari ketiga Program Imunisasi COVID-19 untuk Kanak-kanak (PICKids) terus mendapat sambutan menggalakan.Tinjauan RTM di Axiata Arena mendapati, rata-rata ibu bapa tiba awal bersama anak masing-masing.Keadaan tidak sesak dan orang ramai mematuhi garis panduan yang ditetapkan.Pelbagai gelagat boleh disaksikan, seperti ada yang bakal penerima vaksin menangis melihat picaragari, tidak kurang juga bersahaja, malah ada yang sempat bermain.Namun, kebanyakan mereka yang ditemani ibu bapa atau penjaga kelihatan tenang.Sepanjang tiga hari, PPV Axiata Arena telah melaksanakan suntikan vaksinasi kepada kira-kira 1,200 kanak-kanak yang mendaftar menerusi aplikasi MySejahtera.PPV ini dibuka dari pukul 8 pagi hingga 6.30 petang.PICKids menyasarkan 4.1 juta kanak-kanak diberikan vaksin, bagi melindungi mereka daripada dijangkiti Covid-19.Program itu dilancarkan 3 Februari lalu, bagi kumpulan umur 5 hingga 11 tahun.


PICKids mampu kurangkan risiko jangkitan COVID-19

KUALA LUMPUR, 4 Februari - Program Imunisasi COVID-19 Kebangsaan Kanak-kanak (PICKids) berumur 5 hingga 11 tahun, adalah langkah terbaik untuk melindungi serta mengurangkan risiko jangkitan COVID-19 dalam kalangan kanak-kanak.Menurut Ketua Jabatan Pediatrik, Pakar Perundig Kanan Pediatrik dan Neonatalogi, Hospital Sungai Buloh, Dr. See Kwee Ching, PICKids juga antara lain bermatlamat mengembalikan sepenuhnya persekitaran persekolahan secara bersemuka yang lebih selamat dan meyakinkan.Pada masa sama, memastikan usaha mencapai imuniti kelompok secara lebih menyeluruh dapat direalisasikan segera.

"Secara umumnya mempunyai objektif tiga serampang iaitu yang pertama untuk mengurangkan risiko jangkitan serius COVID-19 dalam kalangan kanak-kanak dan kematian dalam kalangan kanak-kanak.

Juga untuk mencegah terjadinya sindrom long COVID-19 iaitu simpton panjang dan untuk mengurangkan seperti apa yang disebut sebagai ' multisystem inflammatory syndrom insurence', iaitu gangguan sistem kekebalan multisystem pada kanak-kanak, berisiko menyebabkan kematian," menurut Dr. See dalam rancangan Selamat Pagi Malaysia."Menerusi PICKids ini kita dapat menormalisasikan alam persekolahan kanak-kanak balik kepada yang normal. Nombor 3 adalah untuk meningkatkan cakupan vaksinisasi dalam kalangan penduduk Malaysia dan dengan melibatkan golongan umur kanak-kanak ini, maka kita akan dapat mencapai kekebalan kelompok secara lebih menyeluruh," katanya lagi.

Jelas Dr. See, buat masa ini hanya vaksin jenis Pfizer yang diluluskan Pentadbiran Makanan dan Ubat-ubatan Amerika Syarikat (FDA) dan Bahagian Kawal Selia Farmasi Negara (NPRA), untuk diberikan kepada kanak-kanak 5 hingga bawah 12 tahun.

'Kita telah melihat aspek-aspek sains dan aspek keselamatan secara menyeluruh sebelum kita lancarkan program PICKs ini di Malaysia. Memang ada vaksin-vaksin lain yang sedang diketengahkan dan kami sedang menjalankan percubaan vaksin Sinovac untuk golongan umur 5 hingga bawah 12 tahun juga.""Tapi yang diluluskan sekarang oleh FDA untuk kegunaan di Amerika dan NPRA untuk kegunaan di Malaysia hanyalah vaksin Pfizer. Dan Vaksin Pfizer ini adalah berbeza daripada vaksin yang digunakan untuk golongan remaja dimana dos yang diberikan sepertiga dan volume yang digunakan juga lebih kecil 0.32 ml berbanding dgn 0.3 ml. Dan yang ketiga, selang waktu dos pertama dan kedua adalah selama 8 minggu dan bukan 3 minggu seperti yang kita dapat," tambahnya lagi.


181 notis kesalahan jalan dikeluarkan menerusi Ops Khas Bersepadu di Pulau Pinang

SEBERANG PERAI, 5 Februari - Jabatan Pengangkutan Jalan (JPJ) Pulau Pinang telah mengeluarkan 181 notis kesalahan jalan raya dalam Ops Khas Bersepadu.  Ia membabitkan pelbagai kesalahan berkaitan lesen memandu, cermin gelap, lesen kenderaan, nombor pendaftaran dan lain-lain.  Timbalan Ketua Pengarah (Perancangan dan Operasi) JPJ Aedy Fadly Ramli berkata, 132 buah kenderaan diambil tindakan menerusi pemeriksaan terhadap 895 kenderaan.  Pihaknya turut memberi tumpuan terhadap kenderaan yang menggunakan lampu 'High Intensity Discharged' (HID) yang boleh mengundang bahaya kepada pengguna jalan raya lain.  "Ini bagi memastikan semua kenderaan berada dalam keadaan yang baik dan juga pemandu-pemandu mempunyai lesen dan cukai jalan yang sah dalam perjalanan mereka," kata Aedy selepas mengetuai Ops Bersepadu JPJ sempena Tahun Baru Cina 22 yang berlangsung di Plaza Tol Juru semalam.  Ops yang melibatkan 55 anggota JPJ negeri turut disertai beberapa agensi lain antarabya Agensi Anti Dadah Kebangsaan, Polis Diraja Malaysia, Jabatan Alam SekitAr dan Jabatan Imigresen.


Hakim Mahkamah Persekutuan, Mahkamah Rayuan angkat sumpah

PUTRAJAYA, 5 Februari- Hakim Mahkamah Rayuan, Datuk Mohamad Zabidin Mohd Diah mengangkat sumpah jawatan dan taat setia sebagai Hakim Mahkamah Persekutuan sementara Hakim Mahkamah Tinggi, Datuk Mohd Nazlan Mohd Ghazali mengangkat sumpah sebagai Hakim Mahkamah Rayuan pada Jumaat.Mohamad Zabidin, 64, mengangkat sumpah di hadapan Ketua Hakim Negara, Tun Tengku Maimun Tuan Mat manakala Mohd Nazlan, 54, mengangkat sumpah di hadapan Presiden Mahkamah Rayuan, Tan Sri Rohana Yusuf pada majlis mengangkat sumpah jawatan dan taat setia yang diadakan di Dewan Persidangan, Istana Kehakiman di sini.Semalam, Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mengurniakan surat cara pelantikan Hakim Mahkamah Persekutuan kepada Mohamad Zabidin dan juga surat cara pelantikan sebagai Hakim Mahkamah Rayuan kepada Mohd Nazlan.Pelantikan kedua-dua mereka berkuat kuasa semalam. Mohamad Zabidin sebelum ini adalah Hakim Mahkamah Tinggi yang dilantik pada 28 Julai 2006 manakala Mohd Nazlan pula dilantik Hakim Mahkamah Tinggi pada 30 Januari 2017.Sementara itu seramai 11 orang termasuk bekas Pengarah Suruhanjaya Sekuriti, Roz Mawar Rozain menerima surat pelantikan Pesuruhjaya Kehakiman daripada Tengku Maimun. Turut menerima surat pelantikan Pesuruhjaya Kehakiman ialah Timbalan Ketua Bahagian I, Bahagian Guaman di Pejabat Peguam Negara Azizan Md Arshad, Peguam Kanan Persekutuan S.Narkunavathy, Pengarah Peperiksaan Sijil Amalan Guaman Lembaga Kelayakan Profesion Undang-Undang Jamhirah Ali.Noor Ruwena Nordin yang sebelum ini menyandang jawatan Pengerusi Lembaga Penasihat Jabatan Perdana Menteri; Noor Hayati Mat, Pengerusi Mahkamah Perusahaan Kuala Lumpur Kementerian Sumber Manusia dan Hakim Mahkamah Sesyen Rozi Bainon turut menerima surat pelantikan sebagai Pesuruhjaya Kehakiman.Sementara itu peguam yang dilantik sebagai Pesuruhjaya Kehakiman ialah Noor Hisham Ismail, Azlan Sulaiman, Leong Wai Hong and Kenneth Yoong. Kesemua mereka mengangkat sumpah jawatan dan taat setia masing-masing di hadapan Hakim Besar Malaya, Tan Sri Azahar Mohamed.Turut hadir di majlis ini termasuk Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar, Peguam Negara Tan Sri Idrus Harun dan Presiden Badan Peguam Malaysia, A G Kaldas. -BERNAMA


Bekalan bahan mentah akan pulih selepas cuti Tahun Baharu Cina

PUTRAJAYA, 5 Februari - Kekurangan bekalan beberapa bahan mentah seperti ayam dan telur yang sedang dialami pengguna ketika ini hanya bersifat sementara dan dijangka pulih sebaik industri yang terlibat kembali beroperasi selepas cuti panjang Tahun Baharu Cina.

Timbalan Pengarah Penguatkuasa (Operasi) Bahagian Penguatkuasa, Kementerian Perdagangan Dalam Negeri dan Hal Ehwal Pengguna (KPDNHEP), Shamsul Nizam Khalil berkata, jangkaan itu mengambil kira ramai pekerja ladang ternakan dan pejabat bercuti panjang sempena perayaan itu.

Beliau berkata, menerusi pemantauan KPDNHEP, memang berlaku kekurangan bekalan bahan mentah di beberapa lokasi dalam negara yang berlaku kerana banyak faktor antaranya pihakindustri tidak dapat menampung permintaan yang tinggi dan disebabkan cuti panjang.

Shamsul Nizam berkata, selain kenaikan harga bahan mentah ketika ini dipengaruhi faktor permintaan dan penawaran dalam pasaran, ia juga banyak berkait dengan kos pengangkutan yang tinggi ketika negara mengimport bahan mentah dari luar negara.

Disebabkan itu, kerajaan perlu mengenakan harga kawalan walaupun tahu kawalan ini bukan sesuatu yang sihat untuk sepanjang masa.


PRU DUN Johor gelanggang penentu pilihan rakyat-Hasni

JOHOR BAHRU, 5 Februari- Pilihan Raya Umum Dewan Undangan Negeri (PRU DUN) Johor akan menjadi barometer kepada negara dan gelanggang penentu untuk melihat corak kepimpinan yang diinginkan rakyatPengerusi Barisan Nasional (BN) merangkap Pengerusi UMNO Johor,Datuk Hasni Mohammad berkata, hal ini berikutan rakyat memerlukan kerajaan yang stabil dan mampu menerajui negeri berkenaan."Johor tidak perlu dipimpin atas dasar ihsan pembangkang.Kita mahu Johor lebih baik daripada yang sedia ada.Johor bukan negeri biasa-biasa, kita tidak mahu mempunyai kerajaan atas ihsan pembangkang. "Saya juga ingin mengingatkan semua dan diri sendiri supaya jangan cepat rasa puas hati, bukan begini sepatutnya kerajaan yang memimpin Johor,” kata penyandang kerusi DUN Benut itu.Kerajaan negeri sebelum ini diterajui BN dengan 28 kerusi merangkumi UMNO (14 kerusi), Bersatu (11) dan MIC (dua) dan PAS (satu) manakala Pakatan Harapan dengan 27 kerusi iaitu DAP (14); PKR (tujuh) dan Parti Amanah Negara (enam).


BN dan UMNO tidak akan terkubur di Johor- Mohamad Hassan

JOHOR BAHRU, 5 Februari- Keputusan Pilihan Raya Umum Dewan Undangan Negeri (PRU DUN) Johor dijangka memberikan impak yang besar terhadap Pilihan Raya Umum ke-15 (PRU15) yang akan diadakan pada bila-bila masa sahaja.Timbalan Presiden UMNO, Datuk Seri Mohamad Hasan berkata, justeru kemenangan dalam PRU DUN Johor wajib dicapai, namun Barisan Nasional (BN) tidak boleh terlalu selesa berdasarkan kemenangan yang telah dicapai sebelum ini semasa PRU DUN Melaka.“Setiap pilihan raya berbeza-beza, setiap PRN dan setiap PRU bukan sama. Semua orang hendak lihat kita kalah di Johor. Semua parti hendak melihat UMNO yang lahir di Johor...mereka hendak kuburkan kita di negeri lahirnya UMNO. Maka tanggungjawab kita, wajib untuk kita bangkit dan pertahankan,” katanya. Beliau pada masa sama turut meletakkan indeks prestasi utama kepada jentera Zon Barat Johor dalam membantu memenangi sekurang-kurangnya lima daripada lapan kerusi DUN.Tambahnya,beliau yakin (BN) dan UMNO tidak akan terkubur di Johor meskipun ramai pihak terutama parti politik yang mahu melihat perkara itu berlaku pada PRU DUN Johor kali ini.Mohamad berkata, jentera PRN Johor akan bekerja keras melaksanakan kempen bagi memastikan parti terus kukuh kerana Johor adalah benteng utama UMNO."Ramai hendak lihat UMNO dan BN terkubur di Johor. Disebabkan itu banyak parti politik menyatakan keinginan untuk bertanding pada PRN Johor kali ini."Keinginan ini tidak akan tercapai di negeri tempat lahirnya UMNO. Jentera PRN Johor akan kerja keras termasuk adakan mesyuarat setiap malam di 'Command Centre' BN untuk lihat gerak kerja setiap hari," katanya ketika berucap pada Majlis Perasmian Jentera PRN Johor Wilayah Barat di Stadium Tertutup Educity Iskandar Puteri di sini, pada malam Jumaat.Beliau turut meletakkan sasaran untuk memenangi sekurang-kurangnya lima kerusi Dewan Undangan Negeri (DUN) daripada lapan kerusi yang ditandingkan di empat bahagian Parlimen di zon Johor Barat."Terdapat lapan kerusi DUN di empat bahagian Parlimen iaitu Pulai, Iskandar Puteri, Pontian dan Tanjung Piai yang terletak di dalam zon Johor barat. Maka saya meletakkan sasaran untuk menang lima daripada lapan kerusi DUN."Tetapi jika menang lapan, kita akan berpesta besar. Bagaimanapun saya ingatkan jentera tidak boleh terlalu selesa kerana cara tidak Johor tidak sama dengan PRU DUN Melaka," katanya.


Jentera BN diingatkan guna media sosial sebagai medium utama kempen

JOHOR BAHRU- 5 Februari- Barisan Nasional, (BN) mahu calon-calon yang akan bertanding pada Pilihan Raya Umum Dewan Undangan Negeri (PRU DUN) Johor nanti, menggunakan platform media sosial semasa berkempen.

Pengerusinya, Datuk Seri Ahmad Zahid Hamidi berkata, kempen konvensional seperti sebelum ini tidak sesuai terutama dalam menarik sokongan pengundi muda  “Jangan guna kempen konvesional tapi gunakan kempen-kempen melalui media sosial. Kita berikan kuasa untuk mengkoordinasikan kempen ‘nonverbal communication’ atau kempen tanpa lisan kepada BN bersama Penerangan UMNO Malaysia dan semua jentera penerangan parti-parti komponen," katanya ketika berucap melancarkan Jentera BN Pusat Operasi Zon Barat Johor di Stadium Tertutup Kompleks Sukan EduCity di sini pada malam Jumaat.Turut hadir Timbalan Pengerusi BN Datuk Seri Mohamad Hasan, Pengerusi BN Johor Datuk Hasni Mohammad, Naib Presiden MCA Senator Lim Ban Hong, Setiausaha Agung MIC RT Rajasekaran serta barisan kepimpinan tertinggi parti-parti komponen BN.Katanya, pengundi mahu melihat aktiviti berjalan ikut SOP (prosedur operasi standard) (COVID-19) dan seharusnya jentera menggunakan media sosial sebagai medium pertama dalam berkempen untuk PRU DUN.Pada majlis itu, Ahmad Zahid yang juga Presiden UMNO turut melantik Pengerusi BN Selangor Tan Sri Noh Omar dan Pengerusi BN Kedah Datuk Seri Jamil Khir Baharom sebagai pengerusi bersama untuk melakukan penyelarasan jentera BN Zon Barat Johor meliputi Iskandar Puteri, Pulai, Pontian dan Tanjung Piai.Ahmad Zahid turut berharap semua jentera di peringkat bahagian dan Dewan Undangan Negeri (DUN) di Zon Barat Johor dapat bekerjasama dengan pemimpin yang dilantik sebagai pengerusi bersama bagi melakukan penyelarasan selain tidak mengenepikan SOP COVID-19 yang ditetapkan kerajaan.

Beliau turut mengesahkan Datuk Hasni Mohammad akan terus menjadi Menteri Besar Johor sekiranya parti itu mendapat mandat baharu dalam PRU DUN Johor.Presiden UMNO itu berkata, beliau telah meneliti draf manifesto, dan ia merupakan akujanji yang boleh dilakukan, dan dapat meyakinkan pengundi Johor untuk terus memilih BN.


Maritim gagalkan cubaan seludup ganja di perairan Kuala Perlis

KUALA PERLIS, 4 Februari - Cubaan menyeludup masuk 30 kilogram ketulan ganja mampat bernilai hampir RM150 ribu berjaya dipatahkan Agensi Penguatkuasaan Maritim Malaysia, Zon Maritim Kuala Perlis .Ia merupakan rampasan kedua dan terbesar bagi Zon Maritim Kuala Perlis pada awal tahun ini.Pengarah Maritim Negeri Kedah dan Perlis, Laksamana Pertama Maritim Mohd Zawawi Abdullah berkata rampasan dibuat hasil risikan pasukan operasi khas APMM yang berjaya mengesan pergerakan masuk sebuah bot fiber dari negara jiran.Kejadian berlaku di kedudukan 2.26 batu nautika barat laut muara Kuala Perlis sekitar pukul 1.42 pagi. Dua penyeludup yang menyedari kehadiran bot APMM bagaimanapun melarikan diri ke sempadan Thailand dengan mencampak bungkusan yang mengandungi ganja ke dalam laut. "Selalunya untuk dadahlah, ganja, syahbu apa semua, dia nak elak daripada bot penguat kuasa tak kisahlah sama ada bot polis ke, kastam atau pun APMM sendiri, untuk mengejar dia terlalu ini dia akan campak."Selagi dia nampak bot penguat kuasa mengejar, dia akan campak-campak semua. Satu untuk dia bagi ringan dia punya bot. Satu lagi kita akan kalau anggota di bot ini, dia dah akan sama ada nak kejar bot atau nak ambil barang itu," katanya kepada pemberita, di sini.Kes disiasat bawah Seksyen 39 (B) Akta Dadah Berbahaya 1952.


Dakwaan penyebaran dokumen dalaman MARA Corp. disiasat - Pengerusi MARA

KUALA LUMPUR , 4 Februari - Majlis Amanah Rakyat (MARA) telah memulakan siasatan lanjut berhubungan dakwaan yang tular mengenai isu integriti membabitkan dokumen dalaman MARA Corp.Pengerusi MARA, Datuk Seri Azizah Mohd Dun dalam satu kenyataan menegaskan, pihaknya memandang serius penyebaran dokumen pentadbiran dalaman kepada pihak awam.Tindakan itu boleh menimbulkan persepsi negatif terhadap MARA dan anak syarikat berkaitan.Katanya MARA mengutamakan amalan integriti dalam organisasi dan seluruh anak syarikatnya dikawal selia mengikut Akta Syarikat 2016."Sekiranya wujud sebarang salah laku dalam tadbir urus anak syarikat di bawah agensi ini, MARA sesekali tidak akan berkompromi atau melindungi mana-mana individu yang terlibat atas prinsip menjunjung nilai integriti dalam melaksanakan amanah yang diberikan," kata Azizah.MARA Corp. sebelum ini menafikan wujudnya salah guna kuasa atau salah tadbir urus dalam isu berkenaan.


Kereta terbabas pecah tembelang pengedar dadah

LANGKAWI, 4 Februari - Kegiatan mengedar dadah terbongkar susulan penemuan dadah dan wang tunai dalam kereta yang terbabit kemalangan di Jalan Padang Gaung, Langkawi.Hasil pemeriksaan, pihak polis menemukan dadah bernilai lebih RM68,000.Menurut Ketua Polis Daerah Langkawi, ACP Shariman Ashari, dalam kejadian pada pukul 11.40 pagi, sebuah kereta yang dipandu seorang lelaki tempatan didapati terbabas di Jalan Padang Gaong. "Dalam bag kedua kita temukan 4 peket plastik lutsinar dan 27 peket plastik lutsinar bersaiz kecil berisi bahan kristal disyaki dadah jenis syabu seberat 690.30 gram," kata ACP Shariman dalam sidang media di Ibu Pejabat Polis Daerah Langkawi di sini, hari ini. Suspek berusia 41 tahun kini menerima rawatan di hospital.  Sementara itu, Bahagian Siasatan Jenayah Narkotik IPD Langkawi berjaya menahan enam lelaki tempatan yang terbabit dalam kegiatan pengedaran dadah.  Kesemua suspek berusia lingkungan 22 hingga 44 tahun itu direman selama 7 hari hingga 11 Februari ini.